|  |  |  |
| --- | --- | --- |
| **Amserau a Thymhorau** | | |
|  | | |
| **Rhan 2 – Y Garawys, Yr Wythnos Fawr a’r Pasg** | | |
|  | | |
| **Adran 2** | | |
|  | | |
| **Y Garawys** | | |
|  | | |
| **DYDD MERCHER Y LLUDW** | | |
|  | | |
| *Y Cymun Bendigaid a Rhoi Lludw neu Arnodi â Lludw* | | |
| *Ar ddechrau ein taith drwy’r Garawys trown at yr Arglwydd ac ymuno mewn gweithred o edifeirwch, gan gydnabod ein hangen am ei faddeuant a’i gariad, ei ras a’i nerth. Wrth inni edrych tuag at ddathliad y Pasg o angau achubol Crist a’i atgyfodiad, gweddïwn y bydd y Garawys hwn yn adeg ffafr i ni: yn adeg o baratoi, aberthu ac ymprydio, o gymodi ac o wasanaethu ein cymydog fel, a ninnau wedi ein cymodi â Duw ac â’n gilydd, y gallom dderbyn o lwyrfryd calon efengyl Crist a llawenhau yng Ngŵyl ei Basg.* | | |
| *Mae defnyddio lludw yn arwydd neu’n nod o edifeirwch yn hen arfer, ac yn weithred weledig a symbolaidd o dristwch oherwydd pechod ac o’r angen am faddeuant cariadus Duw. Mae’r lludw a ddefnyddiwn ni heddiw yn dod o ganghennau a fendithiwyd ar Sul y Blodau y llynedd.* | | |
| *Hepgorir y Weithred o Edifeirwch a’r Gloria ac â’r Cymun Bendigaid yn ei flaen yn ôl y drefn arferol, gan gynnwys yr ychwanegiadau canlynol. Os nad arferir Defod y Lludw yna defnyddir cyffes gyffredinol.* | | |
| ***Y Cyfarchiad*** | | |
| *Naill ai:* | | |
| Oddi wrth Dduw ein Tad a’r Arglwydd Iesu Grist,  sy’n gofyn gennym dröedigaeth ein calonnau:  gras a thangnefedd a fo gyda chwi.  **A hefyd gyda thi.** | | |
| *Neu:* | | |
| Gras a thangnefedd a fo gyda chwi.  **A’th gadw di yng nghariad Crist.** | | |
|  | | |
| ***Y Rhagarweiniad*** | | |
| *Gellir dweud y geiriau rhagarweiniol canlynol neu rai cyffelyb:* | | |
| Frodyr a chwiorydd yng Nghrist, ers y dyddiau cynnar bu Cristnogion yn cadw dirgelwch Dioddefaint ein Harglwydd a’i atgyfodiad yn ddefosiynol iawn, gan baratoi drwy neilltuo cyfnod i edifarhau ac i ymprydio. Drwy gydol tymor sanctaidd y Garawys hwn, ystyriwn yn ddwys yr alwad i edifarhau a’r sicrwydd am faddeuant a gyhoeddir yn yr efengyl, a cheisiwn ddyfnhau ein ffydd a’r cyfeillgarwch sydd rhyngom ni a’r Arglwydd. | | |
| Yn ystod y tymor hwn hefyd caiff y rhai sy’n gofyn am eu trochi yn nyfroedd achubol y Bedydd ar y Pasg, eu hyfforddi a’u paratoi fel, wrth ymdreiddio i ddirgelwch Pasg Crist, y delont i ymwybod â chariad cymodlawn Duw a’u cynnull i mewn i gymdeithas yr Eglwys. | | |
| Felly yr wyf yn eich gwahodd chwi i gadw Garawys sanctaidd drwy edifarhau a gweddïo, drwy aberthu a hunan-ymwadu, drwy ymprydio a gweithredu yng ngwaith cariad a thrwy ddarllen a myfyrio ar air sanctaidd Duw, fel y delom i ddathlu’n llawen ddirgeleddau’r Pasg y cawn ein hachub drwyddynt. | | |
| ***Y Colect am Ddydd Mercher y Lludw*** | | |
| Gweddïwn. | | |
| Hollalluog a thragwyddol Dduw,  nad wyt yn casáu un dim a wnaethost  ac wyt yn maddau pechodau  pawb sy’n edifeiriol,  crea a gwna ynom  galonnau newydd a drylliedig  fel y bo i ni, gan ofidio’n ddyledus am ein pechodau  a chyfaddef ein trueni,  gael gennyt ti Dduw’r holl drugaredd,  faddeuant a gollyngdod llawn;  trwy Iesu Grist ein Harglwydd  sy’n fyw ac yn teyrnasu gyda thi  a’r Ysbryd Glân,  yn un Duw, yn awr ac am byth. **Amen.** | | |
| *Mae Litwrgi’r Gair yn dilyn:* | | |
| *Ar ôl y Bregeth:* | | |
|  | | |
| ***Bendithio a Rhoi’r Lludw/ac Arnodi â’r Lludw*** | | |
| *Darperir dwy ffurf wahanol, a all gynnwys Gweithred o Edifeirwch.* | | |
| ***Y Ffurf Gyntaf*** | | |
| *Dywed yr offeiriad, naill ai:* | | |
|  | | |
| Gyfeillion annwyl yng Nghrist, hon ydyw adeg ffafr: hwn ydyw dydd iachawdwriaeth. Geilw’r Arglwydd arnom i ddychwelyd ato â’n holl galon, gan adael yr hyn sydd o’r tu cefn mewn llwch a lludw, a throi at Dduw â dagrau ac ympryd, eithr â hyder hefyd yn ei dirionedd a’i dosturi. Felly, gofynnwn i Dduw ein nerthu a’n bendithio wrth inni ddefnyddio’r lludw hwn yn arwydd o’n hedifeirwch. | | |
|  | | |
| *Neu:* | | |
| Heddiw gelwir ar y gymdeithas gyfan i ymgynnull fel y caiff ei hamgylchu gan dosturi tyner yr Arglwydd sy’n araf i ddigio, yn llawn gras ac yn barod ei faddeuant.  Fe’n gelwir i ddychwelyd at yr Arglwydd â’n holl galon, i groesawu’r cyfle i wneud aberth, i ymofidio’n ddifrifol am ein pechodau ac i wylo am inni gael ein harwain ar gyfeiliorn. Felly, gyfeillion annwyl yng Nghrist, boed inni droi oddi wrth bechod a derbyn o lwyrfryd calon efengyl yr Arglwydd, fel y dechreuwn dymor y Garawys hwn mewn ysbryd o edifeirwch a ffydd. | | |
| *Neu:* | | |
| Gyfeillion annwyl yng Nghrist, peidiwch â chaledu eich calonnau heddiw. Gwrandawsom ar lais yr Arglwydd. Fe’n geilw i droi oddi wrth bechod a dychwelyd ato mewn ffyddlondeb a chariad. Gofynnwn i’r Tad fendithio’r lludw hwn y byddwn yn ei ddefnyddio i amlygu ein hedifeirwch. | | |
| *Gweddi ddistaw, a’i dilynir gan un o’r gweddïau canlynol:* | | |
|  | | |
| *Naill ai:* | | |
|  | | |
| O Arglwydd Dduw, trugarog a graslon,  araf i ddigio a llawn ffyddlondeb,  nid marwolaeth pechaduriaid yr wyt yn ei ewyllysio  ond byw ohonynt gyda’r Crist Atgyfodedig.  Chwilia gyfrinachau ein calonnau  a thyrd i’n cynorthwyo pan alwn arnat.  Bendithia’r lludw hwn, a phawb a arnodir ganddo,  wrth inni gefnu ar bechod  a derbyn o lwyrfryd calon efengyl yr Arglwydd.  Maddau inni ein pechodau  a nertha ni ar gyfer ein taith drwy’r Garawys  fel y delom i ddathlu llawenydd y Pasg.  Gofynnwn hyn drwy Grist ein Harglwydd. **Amen** | | |
| *Neu:* | | |
| O Arglwydd Dduw,  trawsffurfir hagrwch pechod  gan brydferthwch dy faddeuant,  a thywyllwch ein meddyliau  gan oleuni dy wirionedd.  Boed i galonnau briwedig y rhai sy’n derbyn y lludw hwn  gael eu hadfer gan dy ras,  a’u llygaid a’u clustiau eu hagor  i efengyl y Crist atgyfodedig,  sy’n teyrnasu gyda thi yn oes oesoedd. **Amen.** | | |
| *Mae’r offeiriad a’r bobl yn derbyn y lludw ar ffurf croes ar eu talcennau.*  *Wrth i bawb yn eu tro dderbyn y lludw, dywed yr offeiriad:* | | |
| *Naill ai:* | | |
| Tro oddi wrth bechod a bydd yn ffyddlon i’r efengyl. | | |
| *Neu:* | | |
| Cofia mai llwch ydwyt, ac i’r llwch y dychweli. | | |
| *Neu:* | | |
| Cofia mai llwch ydwyt, ac i’r llwch y dychweli.  Tro oddi wrth bechod a bydd yn ffyddlon i Grist. | | |
|  | | |
| *Distawrwydd neu gellir canu salmau, antiffonau neu ganeuon addas yn ystod yr arnodi â’r lludw.* | | |
|  | | |
| *Â’r Cymun Bendigaid yn ei flaen at yr Ymbiliau.* | | |
|  | | |
| ***Yr Ail Ffurf*** | | |
| *Naill ai:* | | |
| *Geilw’r offeiriad ar y bobl i ddwyn i gof eu pechodau drwy ddweud y geiriau isod, a’u dilyn gan y Litani.* | | |
| Yn awr boed inni ddwyn i gof ein pechod, a thrugaredd diderfyn Duw. | | |
|  | | |
| ***Y Litani***  *[Penlinio]* | | |
|  | | |
| Dduw Dad,  **trugarha wrthym.** | | |
|  | | |
| Dduw Fab,  **trugarha wrthym.** | | |
|  | | |
| Dduw Ysbryd Glân,  **trugarha wrthym.** | | |
|  | | |
| Y Drindod sanctaidd, fendigaid, ogoneddus,  **trugarha wrthym.** | | |
|  | | |
| Rhag pob drygioni a gweithgaredd niweidiol;  rhag balchder, rhodres a rhagrith;  rhag cenfigen, casineb a malais  a rhag pob bwriad drwg,  **Arbed ni, Arglwydd daionus.** | | |
|  | | |
| Rhag diogi, bydolrwydd ac ariangarwch;  rhag caledwch calon  a rhag dirmygu dy air a’th ddeddfau,  **Arbed ni, Arglwydd daionus.** | | |
|  | | |
| Rhag pechodau’r corff a’r meddwl;  rhag twyll y byd, y cnawd a’r diafol,  **Arbed ni, Arglwydd daionus.** | | |
|  | | |
| Rhag newyn a thrychineb;  rhag trais a llofruddiaeth;  a rhag marw heb ymbaratoi,  **Arbed ni, Arglwydd daionus.** | | |
|  | | |
| Yn holl amser ein trallod; yn holl amser ein llawenydd;  yn awr angau, ac yn nydd y farn,  **Arbed ni, Arglwydd daionus.** | | |
|  | | |
| Trwy ddirgelwch dy lân ymgnawdoliad;  trwy dy enedigaeth, dy blentyndod a’th ufudd-dod;  trwy dy fedydd, dy ympryd a’th demtasiwn,  **Arbed ni, Arglwydd daionus.** | | |
|  | | |
| Trwy dy weinidogaeth ar air a gweithred;  trwy dy weithredoedd grymus  a thrwy dy bregethu am y deyrnas,  **Arbed ni, Arglwydd daionus.** | | |
|  | | |
| Trwy dy ing a’th brawf;  trwy dy groes a’th ddioddefaint  a thrwy dy werthfawr angau a’th gladdedigaeth,  **Arbed ni, Arglwydd daionus.** | | |
|  | | |
| Trwy dy atgyfodiad nerthol;  trwy dy esgyniad gogoneddus  a thrwy ddyfodiad yr Ysbryd Glân,  **Arbed ni, Arglwydd daionus.** | | |
|  | | |
| Dyro inni wir edifeirwch;  maddau inni’r pechodau  a wnaethom trwy esgeulustod ac anwybodaeth,  a’r pechodau a wnaethom o fwriad;  a dyro inni ras dy Ysbryd Glân  i wella ein buchedd yn ôl dy air sanctaidd. | | |
|  | | |
| **Sanctaidd Dduw,**  **sanctaidd a nerthol,**  **sanctaidd ac anfarwol,**  **trugarha wrthym.** | | |
|  | | |
| *Neu:* | | |
|  | | |
| Arfer yr Eglwys yw paratoi ar gyfer y Pasg trwy gadw’r Garawys yn dymor o hunan-ddisgyblaeth ac o edifeirwch. Yr ydym yn cofio mai trwy edifeirwch a ffydd yng Nghrist Iesu y ceir maddeuant am bob pechod. Gan hynny, holwn ein hunain a chyffeswn ein pechodau, fel y derbyniwn faddeuant Duw a pharhau, trwy ei ras, mewn newydd-deb bywyd. | | |
|  | | |
| Ein dyletswydd tuag at Dduw yw ei addoli ef, yr unig wir Dduw, ei garu, ymddiried ynddo ac ufuddhau iddo, a thrwy dystiolaeth ein geiriau a’n gweithredoedd, ddwyn eraill i’w wasanaethu ef.  Bydd drugarog wrthyf, O Dduw, yn ôl dy ffyddlondeb:  **Yn ôl dy fawr dosturi dilea fy meiau.** | | |
|  | | |
| Ein dyletswydd tuag at Dduw yw peidio â gadael i unrhyw beth creedig gymryd ei le ond, yn hytrach, ddefnyddio ein hamser, ein doniau a’n meddiannau, fel rhai y bydd yn rhaid iddynt roi cyfrif iddo.  Bydd drugarog wrthyf, O Dduw, yn ôl dy ffyddlondeb:  Y**n ôl dy fawr dosturi dilea fy meiau.** | | |
|  | | |
| Ein dyletswydd tuag at Dduw yw ei anrhydeddu mewn meddwl, gair a gweithred.  Golch fi'n lân o'm heuogrwydd a glanha fi o'm pechod:  **Oherwydd gwn am fy meiau, ac y mae fy mhechod yn wastad gyda mi.** | | |
|  | | |
| Ein dyletswydd tuag at Dduw yw cadw Dydd yr Arglwydd at addoliad a gorffwys oddi wrth waith.  Golch fi'n lân o'm heuogrwydd, a glanha fi o'm pechod:  **Oherwydd gwn am fy meiau, ac y mae fy mhechod yn wastad gyda mi.** | | |
|  | | |
| Ein dyletswydd tuag at ein cymydog yw caru, parchu a chynorthwyo ein rhieni, anrhydeddu’r Frenhines, ufuddhau i’r rhai sydd mewn awdurdod drosom ym mhob peth cyfreithlon a daionus a chyflawni ein dyletswyddau fel dinasyddion.  Cuddia dy wyneb oddi wrth fy mhechodau, a dilea fy holl anwireddau:  **Crea galon lân ynof, O Dduw; adnewydda ysbryd uniawn o’m mewn.** | | |
|  | | |
| Ein dyletswydd tuag at ein cymydog yw peidio â dolurio neb, trwy air neu weithred, na dal dig na chas yn ein calon, hyrwyddo heddwch ymhlith pobl, bod yn gwrtais wrth bawb ac ymddwyn yn garedig at holl greaduriaid Duw.  Cuddia dy wyneb oddi wrth fy mhechodau, a dilea fy holl anwireddau:  **Crea galon lân ynof, O Dduw; adnewydda ysbryd uniawn o’m mewn.** | | |
|  | | |
| Ein dyletswydd tuag at ein cymydog yw bod yn lân ar feddwl, gair a gweithred a rheoli chwantau’r cnawd drwy nerth yr Ysbryd Glân sy’n trigo ynom; ac os gelwir ni i ystad priodas inni fyw’n ffyddlon ynddi.  Paid â'm bwrw ymaith oddi wrthyt:  **Na chymryd dy ysbryd sanctaidd oddi arnaf.** | | |
|  | | |
| Ein dyletswydd tuag at ein cymydog yw bod yn onest a theg ym mhob peth a wnawn: peidio â lladrata na thwyllo, a cheisio cyfiawnder, rhyddid a digonedd i bawb.  Paid â'm bwrw ymaith oddi wrthyt:  **Na chymryd dy ysbryd sanctaidd oddi arnaf.** | | |
|  | | |
| Ein dyletswydd tuag at ein cymydog yw cadw ein tafod rhag celwydd, enllib a chwedleua niweidiol a pheidio byth, drwy ein distawrwydd, â gadael i eraill gael eu condemnio ar gam.  Dyro imi eto orfoledd dy iachawdwriaeth:  **A** **chynysgaedda fi ag ysbryd ufudd.** | | |
|  | | |
| Ein dyletswydd tuag at ein cymydog yw bod yn ddiolchgar ac yn haelionus, gwneud ein dyletswydd yn llawen ac ymgadw rhag trachwant a chenfigen.  Dyro imi eto orfoledd dy iachawdwriaeth:  **A chynysgaedda fi ag ysbryd ufudd.** | | |
|  | | |
| Arglwydd Iesu, trwy dy ddyfodiad i geisio ac i gadw pob enaid byw, trwy dy Ymgnawdoliad sanctaidd a thrwy dy Groes a’th Ddioddefaint:  **Gostwng ein calonnau i gyflawni dy ewyllys** | | |
|  | | |
| Trwy dy Atgyfodiad gogoneddus a’th Esgyniad, a thrwy ddyfodiad yr Ysbryd Glân:  **Gostwng ein calonnau i gyflawni dy ewyllys.** | | |
|  | | |
| Trwy dy eiriolaeth barhaus a thrwy dy bresenoldeb gwastadol gyda’th Eglwys:  **Gostwng ein calonnau i gyflawni dy ewyllys.** | | |
|  | | |
| *Gellir ychwanegu’r canlynol:* | | |
|  | | |
| Dywed ein Hiachawdwr Crist wrth bawb sy’n troi ato o lwyrfryd calon:  Dewch ataf fi, bawb sy'n flinedig ac yn llwythog, ac fe roddaf fi orffwystra i chwi.  Do, carodd Duw y byd gymaint nes iddo roi ei unig Fab, er mwyn i bob un sy'n credu ynddo ef beidio â mynd i ddistryw ond cael bywyd tragwyddol. | | |
|  | | |
| Gwrandewch beth a ddywed Sant Paul: Dyma air i'w gredu, sy'n teilyngu derbyniad llwyr: "Daeth Crist Iesu i'r byd i achub pechaduriaid." | | |
|  | | |
| Gwrandewch hefyd beth a ddywed Sant Ioan: Os cyffeswn ein pechodau, y mae Duw yn ffyddlon ac yn gyfiawn, ac felly fe faddeua inni ein pechodau, a'n glanhau o bob anghyfiawnder. | | |
|  | | |
| *Neu gellir dweud y Deg Gorchymyn o’r Drefn ar Gyfer y Cymun Bendigaid, 2004* | | |
|  | | |
| *Neu gellir dweud y Gyffes Gyffredinol* | | |
|  | | |
| Crea galon lân ynof, O Dduw;  **adnewydda ysbryd uniawn o’m mewn.** | | |
|  | | |
| Dad nefol,  yr ydym wedi pechu ar feddwl, gair a gweithred,  a heb wneud yr hyn a ddylem.  Mae’n wir ddrwg gennym,  ac yr ydym o ddifrif yn edifarhau.  Er mwyn dy Fab Iesu Grist a fu farw drosom,  maddeua inni’r cwbl a aeth heibio  ac arwain ni yn ei ffordd ef  i gerdded fel plant y goleuni. **Amen.** | | |
|  | | |
| Yn arwydd o’r ysbryd edifeiriol  yr ydym yn arfaethu parhau ynddo drwy’r cyfnod hwn o baratoi at y Pasg, yr wyf yn eich gwahodd i dderbyn lludw ar eich talcen ar ffurf croes,  nod gweladwy o’n hiachawdwriaeth. | | |
|  | | |
| *Yna dywed yr offeiriad y weddi ganlynol wrth neilltuo’r lludw*: | | |
|  | | |
| O Dduw ein Tad,  yr wyt yn ein llunio ni o lwch y tir;  boed i’r lludw hwn fod i ni  yn arwydd o’n hedifeirwch  ac yn amlygiad o’n meidroldeb;  oherwydd trwy dy ras di yn unig  y derbyniwn ni fywyd tragwyddol  yn Iesu Grist ein Hiachawdwr. **Amen** | | |
|  | | |
| *Mae’r offeiriad a’r bobl yn derbyn y lludw ar ffurf croes ar eu talcennau*.  *Wrth i bawb yn eu tro dderbyn y lludw, dywed yr offeiriad:* | | |
|  | | |
| *Naill ai:* | | |
| Tro oddi wrth bechod a bydd yn ffyddlon i’r efengyl. | | |
|  | | |
| *Neu:* | | |
|  | | |
| Cofia mai llwch ydwyt, ac i’r llwch y dychweli. | | |
| *Neu:* | | |
| Cofia mai llwch ydwyt, ac i’r llwch y dychweli. Tro oddi wrth bechod a bydd yn ffyddlon i Grist. | | |
| *Distawrwydd neu gellir canu salmau, antiffonau neu ganeuon addas yn ystod yr arnodi â’r lludw.* | | |
|  | | |
| *Wedi’r arnodi â’r lludw, neu wedi ei roi, gellir dweud un o’r gweddïau canlynol:* | | |
|  | | |
| O Dduw, nerth pawb sy’n  ymddiried ynot,  derbyn yn drugarog ein gweddïau  a chan na allwn, gan wendid ein natur farwol,  wneud dim da hebot ti,  caniatâ inni gymorth dy ras,  fel wrth gadw dy orchmynion  y bo i ni dy foddhau ar ewyllys a gweithred;  trwy Iesu Grist dy Fab ein Harglwydd | | |
| O Dduw ein Tad,  yr wyt yn ein llunio ni o lwch y tir;  boed i’r lludw hwn fod i ni  yn arwydd o’n hedifeirwch  ac yn amlygiad o’n meidroldeb;  oherwydd trwy dy ras di yn unig  y derbyniwn ni fywyd tragwyddol  yn Iesu Grist ein Hiachawdwr. **Amen** | | |
| Yr Hollalluog Dduw,  sy’n maddau i bawb sy’n wir edifeiriol,  a drugarhao wrthych, a’ch rhyddhau o bechod,  eich cadarnhau mewn daioni  a’ch cadw yn y bywyd tragwyddol;  trwy Iesu Grist ein Harglwydd. Amen. | | |
| *Gellir parhau â’r Cymun drwy arfer yr ymbiliau canlynol neu rai eraill, addas, neu drwy fynd ymlaen at y Tangnefedd.* | | |
|  | | |
| ***Yr Ymbiliau*** | | |
|  | | |
| *Y Gwahoddiad* | | |
|  | | |
| Wrth i ni ymglywed â galwad y Garawys i weddïo, ymprydio ac ymroi i weithredu yng ngwaith cariad, dyrchafwn ein lleisiau i weddïo ar yr un sydd wedi dod i’n hachub. | | |
|  | | |
| *Y Deisyfiadau* | | |
|  | | |
| Dros yr Eglwys ledled y byd, a’r gymdeithas hon a alwyd heddiw i’r ympryd sanctaidd hwn; boed inni nerthu’r egwan, godi’r rhai a syrthiodd ac arwain eraill at ddŵr y bywyd, gweddïwn ar yr Arglwydd. | | |
|  | | |
|  | | |
| *Naill ai:*  Arglwydd, yn dy drugaredd:  **Gwrando ein gweddi.** | *Neu:*  Hon ydyw adeg ffafr.  **Hwn ydyw dydd Iachawdwriaeth.** | |
|  | | |
| Dros y rhai sy’n galw arnom i edifarhau; boed i holl weinidogion y gair a’r sacrament fyw mewn cywirdeb calon a bod yn esiamplau i ni o sancteiddrwydd a chariad, gweddïwn ar yr Arglwydd. | | |
|  | | |
| Dros y rhai y ceisiwn wella eu bywyd drwy ein haberthau ni; boed i ympryd y cyfoethog fod yn fodd i ddwyn gwledd i’r tlawd, gweddïwn ar yr Arglwydd. | | |
|  | | |
| Dros y rhai nad yw ymprydio yn ddewis ac sy’n newynu oherwydd diffyg cyfiawnder a chydraddoldeb; boed i’r ddaear lifo â chyfiawnder a thangnefedd Duw, gweddïwn ar yr Arglwydd. | | |
|  | | |
| Dros y rhai sydd â’u tiroedd yn sych, yn ddiffaith ac yn anffrwythlon; boed i olud y ddaear gael ei rannu rhwng pobloedd y ddaear, gweddïwn ar yr Arglwydd. | | |
|  | | |
| Dros y rhai sy’n byw ynghanol anialwch rhyfel a therfysg; boed i’r dyhead am heddwch lanw calon pob cenedl, gweddïwn ar yr Arglwydd. | | |
|  | | |
| Dros y rhai sydd â’u ffydd yn fregus neu sydd y tu allan i gorlan eglwys Crist; boed iddynt ymlawenhau drachefn yng nghymorth Duw a’u cynnal gan ei Ysbryd nerthol, gweddïwn ar yr Arglwydd. | | |
|  | | |
| Dros y rhai sydd ym magl pechod; boed iddynt droi at yr Arglwydd oherwydd tirion a thosturiol yw efe, araf i ddigio a llawn cariad a gras. | | |
| Gweddïwn yn dawel ar Dduw sy’n chwilio ein calonnau ac yn ein llwyr adnabod ni. | | |
|  | | |
| *Y Weddi i gloi* | | |
|  | | |
| O Dduw ein Tad,  wrth inni alw arnat, yr wyt eisoes wedi estyn dy gymorth,  wrth inni weddïo, yr wyt eisoes wedi agor dy glust i wrando.  Bydded i ni, sy’n dechrau tymor y Garawys hwn yn athrist oherwydd ein pechod,  droi atat ti’n barhaus, fel y derbyniwn dy gymorth achubol;  trwy Iesu Grist ein Harglwydd. **Amen.** | | |
| *Os na weinyddir y Cymun Bendigaid bydd y gwasanaeth yn gorffen â Gweddi’r Arglwydd. Yna rhoddir y Fendith.* | | |
|  | | |
| *Os gweinyddir y Cymun Bendigaid eir at y Tangnefedd i barhau â’r litwrgi.* | | |
|  | | |
| ***Y Tangnefedd*** | | |
|  | | |
| *Gellir defnyddio un o’r brawddegau isod o’r Drefn ar Gyfer y Cymun Bendigaid, 2004.* | | |
|  | | |
| Am hynny, oherwydd ein bod wedi ein cyfiawnhau trwy ffydd, y mae gennym heddwch â Duw trwy ein Harglwydd Iesu Grist. | | |
|  | | |
| Dywed yr Iesu: ‘Yr wyf yn gadael i chwi dangnefedd; yr wyf yn rhoi i chwi fy nhangnefedd i fy hun. Nid fel y mae'r byd yn rhoi yr wyf fi'n rhoi i chwi. Peidiwch â gadael i ddim gynhyrfu'ch calon, a pheidiwch ag ofni.' | | |
|  | | |
| ***Y Rhaglith i’r Weddi Ewcharistaidd*** | | |
|  | | |
| A brofwyd ym mhob peth, ond na phechodd.  Trwy ei ras medrwn drechu pob drygioni  a byw mwyach nid i ni ein hunain  ond i’r un a fu farw trosom ac a atgyfodwyd. | | |
| ***Y Rhagarweiniad i Weddi’r Arglwydd*** | | |
| *Naill ai:* | | |
| Pan oeddem yn dal yn bechaduriaid bu Crist farw drosom.  Gan hyderu yng nghariad Duw tuag atom, gweddïwn fel y dysgodd Iesu inni: | | |
| *Neu:* | | |
| Gofynnwn i Dduw ein Tad faddau inni ein dyledion  fel y maddeuwn ninnau i’n dyledwyr: | | |
| ***Y Fendith*** | | |
|  | | |
| *Gellir dweud un o’r brawddegau tymhorol o’r Drefn ar gyfer y Cymun Bendigaid 2004:* | | |
|  | | |
| Rhodded Crist ras i chwi i gynyddu mewn sancteiddrwydd,  i ymwadu â chwi eich hunain, ac i godi eich croes  a’i ddilyn ef … | | |
|  | | |
| Boed i Dduw’r trugaredd eich trawsffurfio trwy ei ras a  rhoi i chwi’r nerth i orchfygu temtasiwn … | | |
|  | | |
| ***Y Gollwng***  *Naill ai:* | | |
|  | | |
| Cenhadon dros Grist ydych chwi, wedi eich galw i fod yn weinidogion y cymod.  Ewch mewn tangnefedd i garu a gwasanaethu’r Arglwydd.  **Yn enw Crist. Amen.** | | |
| *Neu:*  Bu ichwi dderbyn llawenydd yng nghymorth Duw a chynhaliaeth gan ei rodd o ffydd.  Ewch mewn tangnefedd i garu a gwasanaethu’r Arglwydd.  **Yn enw Crist. Amen.** | | |
|  | | |
| Y Cymun Bendigaid yn ystod y Garawys | | |
|  | | |
| ***Y Cyfarchiad*** | | |
| *Yn addas ar gyfer yr wythnosau o 1 i 4* | | |
|  | | |
| ***I***  Gras a thangnefedd Iesu Grist, sy’n gofyn gennym dröedigaeth ein calonnau  a fo gyda chwi oll.  **A hefyd gyda thi.** | | |
| ***II***  Boed i ras a thangnefedd Duw, sy’n llawn tosturi a thirionedd  ac sy’n ein galw i ddychwelyd ato â’n holl galon, fod gyda chwi oll.  **A hefyd gyda thi.** | | |
|  | | |
| *Mae’r cyfarchiadau canlynol yn addas ar gyfer wythnosau 5 a 6*  *(Tymor y Dioddefaint)* | | |
| Frodyr a chwiorydd, etholedig gan Dduw trwy waith sancteiddiol yr Ysbryd,  i fod yn ufudd i Iesu ac i’w taenellu â’i waed:  gras a thangnefedd a fo gyda chwi.  **A hefyd gyda thi.** | | |
| Boed i ras a thangnefedd Iesu Grist,  a’i darostyngodd ei hun, gan fod yn ufudd hyd angau, ie, angau ar groes,  fod gyda chwi oll.  **A hefyd gyda thi.** | | |
| ***Y Gwahoddiad i’r Weithred o Edifeirwch*** | | |
|  | | |
| ***I***  Wrth i ni ymgynnull i’r Cymun Bendigaid hwn, boed inni ymglywed â galwad y Garawys am dröedigaeth ein calonnau tra addefwn ein pechodau a cheisio cymod â Duw ac â’n gilydd. | | |
|  | | |
| ***II***  Frodyr a chwiorydd, yr ydym oll wedi pechu ac yn amddifad o ogoniant Duw. Felly boed inni faddau i’n gilydd o waelod calon, ac erfyn am faddeuant gan Dduw sy’n drugarog a chyfiawn ac yn ein puro drwy waed Crist. | | |
|  | | |
| ***III***  Oherwydd nid i gondemnio’r byd yr anfonodd Duw ei Fab i’r byd, ond er mwyn i’r byd gael ei achub trwyddo ef.  Gan hyderu yn ei gariad achubol, cyffeswn ein ffaeleddau ac erfyn ar yr Arglwydd am faddeuant a nerth. | | |
| ***IV***  Do, carodd Duw y byd gymaint nes iddo roi ei unig Fab, er mwyn i bob un sy'n credu ynddo ef beidio â mynd i ddistryw ond cael bywyd tragwyddol.  Yn credu ynddo ef, trown ato’n ostyngedig a phrofi’r rhyddid a ddaw o’i faddeuant ef. | | |
| ***V***  Boed inni anghofio’r hyn sydd o’r tu cefn ac ymestyn yn daer at yr hyn sydd o’r tu blaen, gan gyflymu at y nod i ennill y wobr y mae Duw yn ein galw i fyny ati yng Nghrist Iesu. Felly rhoddwn heibio bopeth sy’n ein rhwystro a cheisiwn gymod â Duw ac â’n gilydd. | | |
| ***Y Blaenweddïau i’r Weithred o Edifeirwch*** | | |
| ***I***  Yr wyt yn gorchymyn inni faddau i’n gilydd cyn cyflwyno ein hoffrwm wrth dy allor.  Arglwydd, trugarha. **Arglwydd, trugarha.**  Ar y groes gweddïaist ar y Tad i faddau i ni, bechaduriaid.  Crist, trugarha. **Crist, trugarha**.  Ymddiriedaist i’th eglwys weinidogaeth y cymod.  Arglwydd, trugarha. **Arglwydd, trugarha.** | | |
| ***II***  Arglwydd Iesu, trawsffurfiaist bren y groes yn bren ein hiachawdwriaeth.  Arglwydd, trugarha. **Arglwydd, trugarha.**  Arglwydd Iesu, dioddefaist er ein mwyn a gadael inni esiampl fel y gallom ganlyn yn ôl dy draed.  Crist, trugarha. **Crist, trugarha**.  Arglwydd Iesu, derbyniaist yn ewyllysgar bren y groes, dan lwyth ein pechod ni,  fel, a ninnau’n farw i bechod, y caffom fyw yn dy dangnefedd.  Arglwydd, trugarha. **Arglwydd, trugarha.** | | |
| ***III***  Trwy dy ing a’th brawf;  trwy dy groes a’th ddioddefaint.  **Arbed ni, Arglwydd daionus.**  Trwy dy werthfawr angau a’th gladdedigaeth.  **Arbed ni, Arglwydd daionus.**  Trwy dy atgyfodiad nerthol.  **Arbed ni, Arglwydd daionus.** | | |
| ***IV***  Yr wyt ti yn ein hachub a’n galw i fod yn sanctaidd  yn unol â’th arfaeth di a’th ras di dy hun.  Arglwydd, trugarha. **Arglwydd trugarha.**  Caniatawyd dy ras i ni  cyn dechrau’r oesoedd.  Crist, trugarha. **Crist, trugarha**.  Dirymaist farwolaeth  a chyhoeddi’r newyddion da am fywyd tragwyddol.  Arglwydd, trugarha. **Arglwydd, trugarha.** | | |
| ***V***  Yr ydym yn ymddiried yn llwyr yn Nuw trwy Iesu Grist,  trwyddo ef yr ydym yn awr wedi ein derbyn i’r cymod.  Arglwydd, trugarha. **Arglwydd, trugarha.**    A ninnau’n ddiymadferth,  y mae Crist eisoes, yn yr amser priodol, wedi marw dros yr annuwiol.  Crist, trugarha.  **Crist, trugarha.**  Tywalltwyd cariad Duw i’n calonnau  drwy’r Ysbryd Glân a roddwyd i ni.  Arglwydd, trugarha. **Arglwydd, trugarha.** | | |
| ***VI***  Arglwydd Iesu, er iti fod ar ffurf Duw  ni chyfrifaist fod cydraddoldeb â Duw yn beth i’w gipio.  **Arglwydd, bydd drugarog wrthym ni, bechaduriaid.**  Arglwydd Iesu, gwnaethost dy hun yn wag a chymryd ffurf caethwas,  a dyfod ar wedd dynol.  **Arglwydd, bydd drugarog wrthym ni, bechaduriaid.**  Arglwydd Iesu, darostyngaist dy hun,  gan fod yn ufudd hyd angau, ie, angau ar groes.  **Arglwydd, bydd drugarog wrthym ni, bechaduriaid.**    Arglwydd Iesu, parodd Duw iti gael dy dra-ddyrchafu  a rhoddodd iti’r enw sydd goruwch pob enw.  **Arglwydd, bydd drugarog wrthym ni, bechaduriaid.**  Arglwydd Iesu, plyg pob glin yn y nef ac ar y ddaear a than y ddaear  wrth dy enw di.  **a chyffesa pob tafod dy fod di yn Arglwydd**  **er gogoniant Duw Dad!** | | |
| ***Croesawu’r Efengyl*** | | |
|  | | |
| *Mae croesawu’r darlleniad o’r Efengyl â chyfarchiad sy’n cynnwys ‘Aleliwia’, neu gân arall o fawl, yn arferiad cyffredin. Gellir, fodd bynnag, ddefnyddio’r cyfarchiadau canlynol o fawl yn ystod y Garawys, yn lle’r ‘Aleliwia’ arferol a gaiff ei hepgor drwy gydol y tymor hwn.* | | |
|  | | |
| 1. **Moliant i ti, O Grist, Brenin y gogoniant tragwyddol!** 2. **Gogoniant a mawl i ti, Arglwydd Iesu Grist!** 3. **Gogoniant a mawl i ti, O Grist!** 4. **Gogoniant i ti, O Grist; ti yw Gair Duw!** 5. **Mawl ac anrhydedd i ti, Arglwydd Iesu!** | | |
|  | | |
| ***Yr Ymbiliau***  ***Ymbil I*** | | |
|  | | |
| *Y Rhagarweiniad* | | |
|  | | |
| Yn nyddiau ei gnawd, fe offrymodd Iesu weddïau ac erfyniadau, gyda llef uchel a dagrau, i'r Un oedd yn abl i'w achub rhag marwolaeth, ac fe gafodd ei wrando o achos ei barchedig ofn. | | |
| *Y Deisyfiadau* | | |
| Dros yr Eglwys:  boed inni ddysgu o’r newydd i addoli’r Arglwydd ein Duw,  a’i wasanaethu ef yn unig. | | |
| *Naill ai:*  Arglwydd, yn dy drugaredd:  **gwrando ein gweddi.** | | Neu:  Offrymwn weddi â llef uchel a dagrau:  **Gwrando ein gweddi, O Arglwydd.** |
|  | | |
| Dros bob un sy’n dioddef er mwyn yr efengyl:  boed iddynt ddibynnu ar allu Duw,  a’n hachubodd ac a’n galwodd i sancteiddrwydd. | | |
|  | | |
| Am gymod rhwng pob cenedl:  boed i bob arweinydd ymwybod â chyfraith berffaith yr Arglwydd;  rheol i ymddiried ynddi, yn dwyn doethineb a llawenydd, goleuni a bywyd. | | |
|  | | |
| Dros y rhai sy’n byw mewn tlodi:  boed iddynt brofi amlder golud yr Arglwydd  sy’n llawn gras a daioni. | | |
|  | | |
| Dros y rhai sydd wedi eu dal ynghanol ymryson gwleidyddol neu weithredu milwrol:  boed i arweinwyr y cenhedloedd a phobloedd ymhobman  dderbyn o ddisgleirdeb llewyrch Crist a cheisio heddwch a chymod. | | |
|  | | |
| Dros y gymdeithas ffydd hon:  boed inni, drwy wasanaeth gostyngedig a chalon bur,  bregethu Crist wedi ei groeshoelio, gallu Duw a doethineb Duw. | | |
|  | | |
| *Y Weddi i gloi* | | |
|  | | |
| O Dduw ein Tad,  gwrando ein gweddi a esgynnodd o waelod calon  yn enw Iesu Grist ein Harglwydd. **Amen.** | | |
|  | | |
| ***Ymbil II*** | | |
|  | | |
| *Y Rhagarweiniad* | | |
|  | | |
| Gan lawenhau yn y cyfamod newydd a wnaeth Duw â’i bobl drwy Grist, gweddïwn arno, oherwydd ef yw ein Duw a ninnau ei bobl. | | |
|  | | |
| *Y Deisyfiadau* | | |
|  | | |
| Dros bob Cristion:  boed inni geisio dirnad ewyllys yr Arglwydd  a chadw rhag gweithredoedd diffrwyth y tywyllwch. | | |
|  | | |
| Naill ai:  Arglwydd, yn dy drugaredd:  **gwrando ein gweddi.** | | Neu:  Offrymwn weddi â llef uchel a dagrau:  **Gwrando ein gweddi, O Arglwydd.** |
| Dros bregethwyr Cristnogol:  boed iddynt gyhoeddi bod teyrnas Dduw wedi dod yn agos  a phregethu’r genadwri am edifarhau a chredu’r Newyddion Da. | | |
|  | | |
| Dros y rhai sy’n gweinyddu cyfiawnder yn ein cymdeithas:  boed iddynt weithredu’n ddoeth, â dirnadaeth a gostyngeiddrwydd. | | |
|  | | |
| Dros y rhai sy’n elynion croes Crist:  boed iddynt gael eu trawsnewid fel y dyrchefir eu calonnau a’u meddyliau i’r nef, i’w darostwng i allu Duw. | | |
|  | | |
| Dros y rhai sy’n profi methiant a siom ac sy’n cael eu gwrthod:  boed iddynt osod eu bryd ar y perffeithrwydd a geir drwy ffydd yng Nghrist. | | |
| Dros y gymdeithas ffydd hon, a grewyd yng Nghrist Iesu:  boed inni ddod o hyd i’r cyflawnder bywyd sydd ym mwriad Duw inni. | | |
|  | | |
| *Y Weddi i gloi* | | |
|  | | |
| O Dad,  gwrando weddïau dy bobl,  a wnaethom mewn gostyngeiddrwydd a chariad  ac yn enw dy Fab, Iesu Grist, a fu farw ar y groes ac a atgyfododd,  ac sydd yn Arglwydd yn oes oesoedd. **Amen.** | | |
|  | | |
| ***Ymbil III*** | | |
|  | | |
| *Y Rhagarweiniad* | | |
| Ceisiwn yr Arglwydd ac efe a’n hetyb ni a’n rhyddhau o’n holl ofnau. Edrychwn ar yr Arglwydd a gloywi; ni ddaw cywilydd i’n hwynebau. | | |
|  | | |
| *Y Deisyfiadau* | | |
|  | | |
| Dros yr Eglwys, yr ymddiriedodd Duw yng Nghrist iddi weinidogaeth y cymod:  boed inni fyw yn greadigaeth newydd,  yn deisyf yn enw Crist ar i bawb gael ei gymodi â Duw. | | |
|  | | |
| *Naill ai:*  Arglwydd yn dy drugaredd:  **gwrando ein gweddi.** | | *Neu:*  Os ceisiwn yr Arglwydd, efe a’n hetyb ni.  **Arglwydd, tyrd i’n hachub ni a rhyddha ni.** |
|  | | |
| Dros bawb sy’n rhoi eu bryd ar bethau materol:  boed iddynt gyfrif y cwbl yn ysbwriel  o’i gymharu ag adnabod Crist a chael bod ynddo ef. | | |
|  | | |
| Dros bawb sy’n dioddef:  boed iddynt, a hwythau’n gyfrannog o ddioddefiadau Crist dros y byd,  brofi hefyd lawenydd ei fywyd atgyfodedig. | | |
|  | | |
| Dros y rhai y rhwygwyd eu cyfeillgarwch neu eu teuluoedd:  boed iddynt ymdeimlo â chymod Crist  sy’n ymbil drosom ar ddeheulaw’r Tad. | | |
|  | | |
| Dros bawb sy’n sychedu yn eu hysbryd:  boed iddynt yfed o’r dŵr y mae Crist yn ei roddi,  sy’n troi’n ffynnon o ddŵr o’n mewn, ac yn ffrydio i fywyd tragwyddol. | | |
|  | | |
| Dros y benediaid, y rhai sy’n gweinidogaethu i fwrw allan gythreuliaid:  boed iddynt gael ymgeledd yr Un Sanctaidd  a’u llenwi â dirnadaeth a thangnefedd. | | |
|  | | |
| *Y Weddi i gloi*  Llewyrched dy wyneb arnom, O Arglwydd,  tra gweddïwn arnat.  Gwared ni o’n trallodau  a thrawsffurfia ein tlodi drwy amlder dy ras.  Gofynnwn hyn drwy Iesu Grist yr Arglwydd. **Amen** | | |
| ***Ymbil IV*** | | |
|  | | |
| *Y Rhagarweiniad* | | |
|  | | |
| Yr Arglwydd yw ein noddfa a’n nerth. Pan fyddwn yn galw ar Dduw fe etyb, ‘Yr wyf fi gyda chwi.’  Boed inni agor ein calonnau a’n bywydau i’w gariad achubol, a gweddïo dros yr Eglwys a’r holl fyd. | | |
| *Y Deisyfiadau* | | |
|  | | |
| Dros yr Eglwys:  boed inni ddangos i’r oesoedd sydd i ddod gyfoeth di-fesur gras Duw. | | |
|  | | |
| *Naill ai:*  Arglwydd, yn dy drugaredd:  **gwrando ein gweddi.** | | *Neu:*  Arglwydd, ti yw ein noddfa a’n nerth:  **Gwrando ni wrth inni alw arnat.** |
|  | | |
| Dros y rhai ieuainc:  a hwythau’n cael eu harwain ar hyd y ffordd gywir,  boed i ddaioni a thrugaredd eu dilyn bob dydd o’u bywyd. | | |
|  | | |
| Am ddealltwriaeth a goddefgarwch rhwng crefyddau gwahanol:  boed i’r bobl sy’n arddel crefydd, a’u harweinwyr, geisio heddwch  a chyhoeddi neges o gariad. | | |
|  | | |
| Dros y rhai sy’n marw:  boed iddynt gael eu tywys i’r dyfroedd tawel  a byw yn nhŷ’r Arglwydd yn oes oesoedd. | | |
|  | | |
| Dros ein cenedl ni a’n harweinwyr gwleidyddol:  boed inni fod yn ffynhonnell o ddaioni yn y byd,  a cheisio heddwch a chymod. | | |
|  | | |
| Dros y rhai sy’n galaru:  boed iddynt brofi cysur a diddanwch Crist,  yr atgyfodiad a’r bywyd. | | |
|  | | |
| *Y Weddi i gloi* | | |
|  | | |
| Llefwn arnat, O Arglwydd,  yn llwyr ymwybod â’n pechod  ond yn hyderu yn dy gariad,  oherwydd ti yw ein noddfa a’n nerth.  Trwy Iesu Grist ein Harglwydd. Amen. | | |
|  | | |
| ***Ymbil V*** | | |
| *Y Rhagarweiniad* | | |
| Trugarog a graslon yw’r Arglwydd, araf i ddigio a llawn ffyddlondeb.  Na foed inni fyth anghofio ei holl fendithion wrth inni geisio ei farn er mwyn y gorthrymedig, ei faddeuant i bawb sy’n preswylio yng nglyn cysgod angau a’i gariad achubol i’r holl bobl. | | |
|  | | |
| *Y Deisyfiadau* | | |
|  | | |
| Dros yr Eglwys:  boed i bob Cristion fyw mewn edifeirwch a ffydd,  gan ymddiried ym mherffaith ddaioni’r Arglwydd. | | |
|  | | |
| *Naill ai:*  Arglwydd, yn dy drugaredd:  **gwrando ein gweddi.** | | *Neu:*  Arglwydd, tydi wyt dosturi a chariad.  **Araf i ddigio a llawn trugaredd.** |
|  | |  |
| Dros y rhai sy’n paratoi ar gyfer bedydd *(a chonffyrmasiwn a’u Cymun cyntaf)*  boed iddynt, wrth farw ac atgyfodi gyda Christ,  fyw fel plant y goleuni  ac ymarfer cariad, cywirdeb bywyd a gwirionedd. | | |
|  | | |
| Dros rhieni bedydd a chefnogwyr:  boed iddynt, a hwythau’n byw yn ffordd y gwirionedd,  gyd-deithio â’r rhai newydd eu bedyddio i mewn i oleuni Crist.  Dros bawb sy’n byw tan gysgod collfarn:  boed iddynt brofi grym gwaredol Duw  nad ydyw’n gwrthod dim i’r rhai sy’n gofyn ganddo. | | |
|  | | |
| Dros bawb y bu rhaid iddynt adael eu mamwlad:  boed i bob ffoadur a cheisydd lloches gael parch  a phrofi hapusrwydd a diogelwch. | | |
|  | | |
| Dros garcharorion:  boed iddynt ddeall bod Crist, ac yntau’n gyfiawn,  wedi marw dros yr anghyfiawn, er mwyn ein tywys ni at Dduw. | | |
|  | | |
| Dros bawb sy’n byw mewn unigrwydd:  boed iddynt brofi cynhaliaeth pobl sanctaidd Duw  a thrugaredd a chariad yr Arglwydd. | | |
|  | | |
| Dros y rhai sy’n gaeth i loes oherwydd digwyddiadau’r gorffennol:  boed iddynt weld gweithredoedd newydd Duw  a phopeth a ddaw i’r amlwg. | | |
|  | | |
| *Y Weddi i gloi* | | |
|  | | |
| Arglwydd Dduw, yr wyt yn gyforiog o drugaredd.  Erfyniwn am dy drugaredd yn awr wrth inni weddïo dros yr eglwys a’r byd. Tywallt dy fendithion arnom fel y glynom yn ffyddlon wrth dy air.  Gofynnwn hyn drwy Iesu Grist ein Harglwydd. **Amen.** | | |
|  | | |
|  | | |
| ***Y Rhaglith i’r Weddi Ewcharistaidd*** | | |
|  | | |
| *Y Garawys hyd at Dymor y Dioddefaint* | | |
| A brofwyd ym mhob peth, ond na phechodd.  Trwy ei ras medrwn drechu pob drygioni  a byw mwyach nid i ni ein hunain  ond i’r un a fu farw trosom ac a atgyfodwyd. | | |
| *Tymor y Dioddefaint* | | |
|  | | |
| A’i darostyngodd ei hun ar wedd dynion,  gan fod yn ufudd hyd angau, ie, angau ar groes.  Fe’i dyrchafwyd oddi ar y ddaear  fel y tynnai bawb ato ef ei hun. | | |
| ***Y Rhagarweiniad i Weddi’r Arglwydd*** | | |
|  | | |
| ***I***  Gweddïwn ar y Tad i faddau inni ein pechodau  a boed i ninnau faddau i’r rhai sy’n pechu yn ein herbyn. | | |
|  | | |
| ***II***  Gweddïwn ar inni gael ein gwaredu rhag drwg  a’n dwyn yn ddiogel i’n mamwlad yn y nefoedd. | | |
|  | | |
| ***III***  Gweddïwn weddi Iesu  a ddioddefodd ac a fu farw drosom  ac sydd yn eiriol drosom ar ddeheulaw Duw. | | |
|  | | |
| ***IV***  Yn etholedig gan Dduw i fod yn blant iddo  gweddïwn ar inni fod yn ufudd i’w ewyllys. | | |
|  | | |
| ***Y Fendith*** | | |
|  | | |
| *Gellir arfer un o’r brawddegau tymhorol canlynol o’r Drefn ar gyfer y Cymun Bendigaid, 2004.* | | |
|  | | |
| Rhodded Crist ras i chwi i gynyddu mewn sancteiddrwydd,  i ymwadu â chwi eich hunain, ac i godi eich croes  a’i ddilyn ef … | | |
|  | | |
| Boed i Dduw’r trugaredd eich trawsffurfio trwy ei ras a  rhoi i chwi’r nerth i orchfygu temtasiwn … | | |
|  | | |
| ***Y Gollwng*** | | |
|  | | |
| *Naill ai:* | | |
| A wnaed yn gyfiawn drwy ffydd ac a grewyd yng Nghrist Iesu i fywyd o weithredoedd da,  ewch mewn tangnefedd i garu a gwasanaethu’r Arglwydd.  **Yn enw Crist. Amen.** | | |
|  | | |
| *Neu:* | | |
|  | | |
| A gymodwyd â Duw trwy Grist ac a wnaed yn greadigaeth newydd,  ewch mewn tangnefedd i garu a gwasanaethu’r Arglwydd.  **Yn enw Crist. Amen.** | | |
|  | | |
| *Neu:* | | |
| Gan gyffesu bod Iesu yn Arglwydd, er gogoniant Duw Dad,  ewch mewn tangnefedd i garu a gwasanaethu’r Arglwydd.  **Yn enw Crist. Amen.** | | |
|  | | |
| Derbyn a Chroesawu Ymgeiswyr am Fedydd a Chonffyrmasiwn (Bedydd Esgob) | | |
|  | | |
| *Yn yr Eglwys Fore, a’r bedydd gan amlaf yn cael ei weinyddu i oedolion, gelwid y rhai a ddeuai ar gyfer bedyddio yn gatecwmeniaid am eu bod yn derbyn cyfnod o hyfforddiant (Golyga’r gair Groeg,* ***catechesis****, ‘hyfforddiant ar lafar’). Cyfres o ddefodau ar gyfer hyfforddi oedd y catecwmenawd, yn cael eu cynnal gan amlaf yn ystod y Garawys a chyn bedydd ar y Pasg. Wedi eu cyflawni câi’r ymgeisydd gyfranogi o’r Cymun Bendigaid a chymryd rhan lawn yn litwrgi’r Eglwys. Yn ddiweddarach datblygodd y catecwmenawd hwn yn holwyddoreg neu gatecism ffurfiol, yn aml ar ffurf holi ac ateb, gan arwain yn y diwedd at gyhoeddi sawl catecism ysgrifenedig fel yr un a geir yn Llyfr Gweddi yr Eglwys yng Nghymru yn 1984. Dymuna’r Eglwys yng Nghymru heddiw adnewyddu’r pwyslais cryf ar hyfforddiant a pharatoad cyn bedydd a chonffyrmasiwn, ac ar bwysigrwydd y defodau hyn. Credir y gall comisiynu’r rhai sy’n dechrau ar hyfforddiant chwarae rhan arwyddocaol yn yr ymgais i dynnu sylw at bwysigrwydd paratoi.* | | |
|  | | |
| *Mae Gwasanaethau yr Eglwys yng Nghymru (Atodiad 2-4) yn darparu amryw ddefodau ar gyfer derbyn ymgeiswyr i’w paratoi at Fedydd neu Gonffyrmasiwn, neu’r ddau ynghyd.* | | |
|  | | |
| *Gellid arfer y defodau hyn yn briodol ar amryw Suliau yn ystod y Garawys.* | | |
|  | | |
| *Maent yn cynnwys:*  *Arddodi arwydd y Groes*  *Eneinio ag Olew’r Catecwmeniaid*  *Cyflwyno’r Efengylau a’r Credo*  *Ymbiliau dros yr ymgeiswyr* | | |
|  | | |
| **Derbyn a Chroesawu Ymgeiswyr am Fedydd a Chonffyrmasiwn** | | |
|  | | |
| *Nid yw arfer y weithred hon o dderbyn a chroesawu yn orfodol. Os defnyddir hi, dylai ddigwydd yn ystod gwasanaeth o addoliad cyhoeddus, yn ddelfrydol yn ystod y Cymun Bendigaid ar y Sul. Yn y Cymun Bendigaid, daw o flaen Credo Nicea. Yn y Foreol neu’r Hwyrol Weddi gall gymryd lle’r ymbiliau.* | | |
|  | | |
| *Y mae’r gweinidog yn annerch y rhai sydd i’w bedyddio a’u conffyrmio.* | | |
|  | | |
| Beth yr ydych yn ei ofyn gan Eglwys Dduw?  **Yr wyf yn gofyn am gael fy medyddio a’m conffyrmio.** | | |
|  | | |
| Pam yr ydych yn gofyn am gael eich bedyddio a’ch conffyrmio?  **Am fod arnaf eisiau bod yn ddisgybl i Iesu Grist.** | | |
|  | | |
| Pam fod arnoch eisiau bod yn ddisgybl i Iesu Grist?  **Am fod Iesu Grist yn Arglwydd.** | | |
|  | | |
| *Y mae’r gweinidog yn annerch cefnogwyr yr ymgeiswyr:* | | |
|  | | |
| Y mae’r ymgeiswyr hyn wedi gofyn am gael eu bedyddio a’u conffyrmio. A ydych chwi yn barod i wneud eich rhan i’w paratoi, trwy weddi ac anogaeth ac esiampl dda?  **Ydym.** | | |
|  | | |
| *Y mae’r gweinidog yn annerch y gynulleidfa:* | | |
|  | | |
| Y mae’r ymgeiswyr hyn *yn awr yn cychwyn/ wedi cychwyn* ar eu ffordd i’w bedyddio a’u conffyrmio. Bydd arnynt angen cefnogaeth ein gweddïau a’n cariad. A wnewch chwi roi y gefnogaeth honno iddynt?  **Gwnawn.** | | |
|  | | |
| *Y mae’r gweinidog yn annerch y rhai sydd i’w conffyrmio:* | | |
|  | | |
| Beth yr ydych yn ei ofyn gan Eglwys Dduw?  **Yr wyf yn gofyn am gael fy nghonffyrmio.** | | |
|  | | |
| Pam yr ydych yn gofyn am gael eich conffyrmio?  **Er mwyn imi gael fy nghyfnerthu gan yr Ysbryd Glân.** | | |
|  | | |
| Pam yr ydych yn ceisio’r nerth hwnnw?  **I’m cynorthwyo i fod yn ddisgybl ffyddlon i Iesu.** | | |
|  | | |
| *Y mae’r gweinidog yn annerch cefnogwyr yr ymgeiswyr:* | | |
|  | | |
| Y mae’r ymgeiswyr hyn wedi gofyn am gael eu conffyrmio. A ydych chwi yn barod i wneud eich rhan i’w paratoi, trwy weddi ac anogaeth ac esiampl dda?  **Ydym.** | | |
|  | | |
| *Y mae’r gweinidog yn annerch y gynulleidfa:* | | |
| Y mae’r ymgeiswyr hyn *yn awr yn cychwyn/ wedi cychwyn* ar eu ffordd i’w conffyrmio. Bydd arnynt angen cefnogaeth ein gweddïau a’n cariad. A wnewch chwi roi y gefnogaeth honno iddynt?  **Gwnawn.** | | |
|  | | |
| *Dywed y gweinidog wrth yr ymgeiswyr:* | | |
|  | | |
| Drwy ei groes a’i werthfawr waed, fe brynodd ein Harglwydd Iesu Grist y byd. Dywedodd wrthym, os oes neb am fod yn ddilynwyr iddo ef, fod yn rhaid iddynt ymwadu â hwy eu hunain, codi eu croes, a’i ganlyn ef ddydd ar ôl dydd. | | |
|  | | |
| *Gwna’r gweinidog arwydd y groes (ag olew catecwmeniaid, os dymunir) ar dalcen pob un sydd i’w fedyddio a’i gonffyrmio, gan ddweud wrth bob un:* | | |
|  | | |
| E, derbyn arwydd y groes. Bydded i Grist ein Hiachawdwr dy amddiffyn a’th gyfarwyddo. **Amen.** | | |
|  | | |
| *Gwna’r gweinidog arwydd y groes ar dalcen pob un sydd i’w gonffyrmio, gan ddweud wrth bob un:* | | |
|  | | |
| E, derbyn arwydd y groes. Bydded i Grist ein Hiachawdwr, a’th hawliodd di iddo’i hun pan fedyddiwyd di, dy amddiffyn a’th gyfarwyddo. | | |
|  | | |
| *Ar ôl nodi pob ymgeisydd ag arwydd y groes, â'r gweinidog rhagddo:* | | |
|  | | |
| Yr wyf yn eich derbyn yn ymgeiswyr ar gyfer *bedydd a chonffyrmasiwn*/ *conffyrmasiwn*. Bydded i’r Arglwydd eich bendithio a’ch cadw; bydded i’r Arglwydd lewyrchu ei wyneb arnoch a bod yn drugarog wrthych; bydded i’r Arglwydd edrych yn gariadus arnoch a rhoi i chwi ei dangnefedd. **Amen.** | | |
|  | | |
| *Y mae cynrychiolydd o’r gynulleidfa yn croesawu’r ymgeiswyr:* | | |
| Yr ydym yn eich croesawu’n llawen yn gyd-ddisgyblion i Iesu, gan weddïo y bydd i chwi, gyda ni, ddod i adnabod Crist yn well bob dydd, ac y bydd ichwi geisio byw’r bywyd Cristnogol. | | |
| Gall cynrychiolydd arall o’r gynulleidfa gyflwyno copïau o efengyl i’r ymgeiswyr, gan ddweud: | | |
| Derbyniwch y llyfr hwn. Mae’n cynnwys y newyddion da am gariad Duw. Bydded yn gyfarwyddyd i chwi. | | |
| *Dylid cynnwys gweddïau addas dros yr ymgeiswyr yn yr Ymbiliau, er enghraifft:* | | |
| Bydded i Dduw’r Tad ddatguddio fwyfwy ei Grist iddynt gyda phob dydd a â heibio. | | |
| Bydded iddynt ymgymryd yn haelfrydig â pha beth bynnag y gall yr Arglwydd ei ofyn ganddynt. | | |
| Bydded i’w calonnau, a’n calonnau ninnau, ymateb yn well i anghenion eraill. | | |
| Bydded iddynt gael eu cadw rhag pob digalondid ac ofn. | | |
| Wedi eu glanhau oddi wrth eu pechodau a’u cyfnerthu â'r Ysbryd Glân a’u maethu â bara’r bywyd, bydded iddynt ddod i adnabod Crist yn well, ei garu’n anwylach a’i ganlyn yn nes. | | |
| **Credo’r Apostolion** | | |
|  | | |
| *Ar adeg addas wrth eu paratoi, gellir cyflwyno’n ffurfiol Gredo’r Apostolion i’r ymgeiswyr am fedydd a chonffyrmasiwn/neu gonffyrmasiwn.*  *Os gwneir hyn yn ystod y Cymun Bendigaid, dylai Credo’r Apostolion gymryd lle Credo Nicea.* | | |
|  | | |
| *Y mae’r gweinidog yn annerch yr ymgeiswyr:* | | |
| Frodyr a chwiorydd, gwrandewch yn ofalus ar eiriau Credo’r Apostolion. Fe’i lluniwyd yn ystod y canrifoedd cynharaf yn grynodeb o’r Ffydd Gristnogol ar gyfer y rhai a gâi eu derbyn i’r Eglwys. Llefara wrthym am gariad mawr Duw at y byd. | | |
| *Y mae’r ymgeiswyr yn gwrando tra dywedir Credo’r Apostolion.* | | |
|  | | |
| *Dywed y gweinidog:* | | |
|  | | |
| Dduw sanctaidd a ffyddlon a digyfnewid,  helaetha ein meddyliau â gwybodaeth o’th wirionedd,  a dena ni’n ddyfnach i ddirgelwch dy gariad,  fel y bydd inni dy wir addoli di, Dad, Mab ac Ysbryd Glân,  un Duw, yn awr a byth. **Amen.** | | |
|  | | |
| ***Ymbiliau dros yr ymgeiswyr.*** | | |
| *Ar achlysur addas, fel y mae diwrnod y bedydd a’r conffyrmasiwn yn nesáu, gellir defnyddio’r Ymbiliau a ganlyn:* | | |
|  | | |
| Gweddïwn ar yr Arglwydd dros yr ymgeiswyr am *fedydd a* *chonffyrmasiwn*, a throsom ein hunain, ar inni oll gael ein hadnewyddu gan ras Duw a chael cyd-gyfranogi yn y llawenydd o fod yn ddisgyblion. | | |
|  | | |
| Ar i’r ymgeiswyr am fedydd a chonffyrmasiwn wrthod o ddifrif bopeth yn eu bywydau sy’n digio Crist ac sy’n groes i’w natur, gweddïwn arnat, O Arglwydd.  **Arglwydd, trugarha.** | | |
|  | | |
| Ar i’r rhai sy’n eu hyfforddi yn y ffydd Gristnogol gyfleu iddynt wirionedd dy air, gweddïwn arnat, O Arglwydd.  **Arglwydd, trugarha.** | | |
|  | | |
| Ar i’w cefnogwyr fod yn esiamplau byw o’r Efengyl, gweddïwn arnat, O Arglwydd.  **Arglwydd, trugarha.** | | |
|  | | |
| Ar inni oll gynyddu mewn cariad a gweddïo'n gyson, gweddïwn arnat, O Arglwydd.  **Arglwydd, trugarha.** | | |
|  | | |
| Ar inni rannu ag eraill y llawenydd a gawsom yn ein ffydd, gweddïwn arnat, O Arglwydd.  **Arglwydd, trugarha.** | | |
|  | | |
| Ar i’r rhai sy’n petruso ymddiried yng Nghrist ddod o hyd iddo mewn cymdeithas â ni, gweddïwn arnat, O Arglwydd.  **Arglwydd, trugarha.** | | |
|  | | |
| *Yna gellir dweud un o’r gweddïau a ganlyn, neu’r ddwy ohonynt, fel y bo’n addas.* | | |
|  | | |
| *(Dros yr ymgeiswyr am fedydd a chonffyrmasiwn.)*  O Dad, trwy Iesu dy Fab caniateaist inni gael ein geni o’r newydd yn yr Ysbryd. Bendithia dy weision hyn wrth iddynt baratoi o ddifrif at eu bedydd a’u conffyrmasiwn. Sancteiddia hwy mewn paratoad at dy ddoniau, fel y cânt eu geni o’r newydd yn blant i ti ac y deuant yn etifeddion dy deyrnas ac yn aelodau o’th Eglwys: trwy Iesu Grist ein Harglwydd. **Amen.** | | |
|  | | |
| *(Dros yr ymgeiswyr am gonffyrmasiwn.)*  O Dad, bendithia dy weision hyn a fedyddiwyd â dŵr a’r Ysbryd Glân, fel y bo iddynt ddyfalbarhau i ddilyn Crist. Goleua hwy â'th bresenoldeb, a dyro iddynt lawenydd wrth iddynt dy addoli a’th wasanaethu di: trwy Iesu Grist ein Harglwydd. **Amen.** | | |
|  | | |
| Ffordd y Groes | | |
|  | | |
| *Taith ddefosiynol yw Ffordd y Groes sy’n cynnwys pedair ar ddeg o safleoedd neu orsafoedd. Mae pob gorsaf yn canolbwyntio ar rywbeth a ddigwyddodd o’r amser y dyfarnwyd Iesu i farwolaeth hyd at ei gladdu yn y bedd. Mae gan nifer o eglwysi ddelweddau amrywiol (cerfiadau, paentiadau neu, weithiau, groes ddiaddurn) i nodi pob gorsaf ar hyd y ffordd. Yn aml ychwanegir pymthegfed gorsaf, a honno’n dynodi Atgyfodiad Crist.* | | |
|  | | |
| *Yn ei hanfod, myfyrdod Beiblaidd yw Ffordd y Groes. Fodd bynnag traddodiad, yn hytrach na chofnod Beiblaidd, yw sail nifer o’r gorsafoedd ac, er mwyn yr eglwysi hynny sy’n well ganddynt strwythur Beiblaidd i’r ddefod hon, awgrymir dewis. Ond cydnabyddir y bydd rhaid i gynnwys Ffordd y Groes, mewn rhai eglwysi, gymryd i ystyriaeth y delweddau sydd eisoes yn eu lle* | | |
|  | | |
| *Gellir cyflawni’r defosiwn hwn mewn sawl ffordd oherwydd y mae’n addas i grwpiau ac i unigolion, ac y mae adnoddau amrywiol a niferus y gellir eu cael yn hawdd.* | | |
|  | | |
| ***Cerddoriaeth***  Gellir canu cân briodol neu siant neu bennill o emyn rhwng pob gorsaf. Y mae canu pennill o’r emyn *Stabat Mater* (gweler *Emynau’r Eglwys*, rhif 94)yn arferiad traddodiadol wrth symud o orsaf i orsaf. | | |
|  | | |
| ***Symudiad ac osgo corfforol***  Mae ffurf Ffordd y Groes yn golygu bod rhaid teithio o un orsaf i’r llall. Ond, pan fydd amgylchiadau yn gwneud hynny’n anodd neu pan fydd rhywun yn cael anhawster i symud, dylid annog y bobl i droi a wynebu pob gorsaf ar yr amser priodol. | | |
|  | | |
| **Gweddïau ac Atebion**  Gellir dweud gweddïau ac atebion addas o flaen pob gorsaf; gellir cael y rhan fwyaf ohonynt mewn deunydd litwrgaidd a ddefnyddir drwy’r flwyddyn, fel Gweddi’r Arglwydd, Oen Duw, Gogoniant i, y Kyriau, etc. ynghyd â’r *Trisagion (‘Sanctaidd Dduw, sanctaidd a nerthol, sanctaidd ac anfarwol, trugarha wrthym’)* a gweddïau traddodiadol eraill. | | |
|  | | |
| ***Strwythur Gorsafoedd y Groes*** | | |
|  | | |
| ***Yr Ymgynnull*** | | |
| Dywedodd Iesu wrth ei ddisgyblion, "Os myn neb ddod ar fy ôl i, rhaid iddo ymwadu ag ef ei hun a chodi ei groes a'm canlyn i. Oherwydd pwy bynnag a fyn gadw ei fywyd, fe'i cyll, ond pwy bynnag a gyll ei fywyd er fy mwyn i, fe'i caiff.’ (*Matthew 16.24,25)* | | |
|  | | |
| *Gall y gweinidog gyflwyno Gorsafoedd y Groes drwy ddefnyddio geiriau addas.* | | |
|  | | |
| Gweddïwn.  Hollalluog a thragwyddol Dduw,  a anfonaist dy Fab ein Hiachawdwr Iesu Grist  o’th gariad tyner at yr hil ddynol  i gymryd ein cnawd  ac i ddioddef angau ar y groes,  caniatâ inni ddilyn esiampl  ei amynedd a’i ostyngeiddrwydd  a bod hefyd yn gyfrannog o’i atgyfodiad;  trwy Iesu Grist ein Harglwydd,  sy’n fyw ac yn teyrnasu gyda thi,  yn undod yr Ysbryd Glân  un Duw, yn awr ac am byth **Amen.** | | |
| ***Wrth bob gorsaf:*** | | |
|  | | |
| *Cyhoeddir yr orsaf cyn dweud:* | | |
|  | | |
| Addolwn di, O Grist, a bendithiwn di,  **am i ti, trwy dy Groes sanctaidd, brynu’r byd.** | | |
| *Gellir dilyn y drefn ganlynol:*  *Darlleniad o’r Ysgrythur*  *Ystyriad/Myfyrdod*  *Gweddi ac/neu atebion* | | |
|  | | |
| ***Y Diwedd*** | | |
|  | | |
| *Gall Gorsafoedd y Groes derfynu â Gweddi’r Arglwydd ac/neu â gweddi addas arall neu ateb, ynghyd â bendith, neu drwy ymuno i ddweud y Gras.* | | |
|  | | |
| ***Gorsafoedd y Groes ar sail traddodiad*** | | |
|  | | |
| 1. Dedfrydu Iesu i Farwolaeth *(Mathew 27: 13-25)* 2. Iesu yn Derbyn ei Groes *(Ioan 19: 17)* 3. Iesu yn Syrthio’r Tro Cyntaf *(Eseia 53: 7)* 4. Iesu’n Cyfarfod â’i Fam *(Ioan 19: 26)* 5. Simon o Cyrene yn Cynorthwyo Iesu i Gario ei Groes *(Luc 23: 26)* 6. Feronica’n Sychu Wyneb Iesu *(Mathew 25: 40)* 7. Iesu’n Syrthio’r Eildro *(Mathew 23: 37-38)* 8. Iesu’n Siarad â Gwragedd Jerwsalem *(Luc 23: 27-28)* 9. Iesu’n Syrthio’r Trydydd Tro *(1 Corinthiaid 1: 23-25)* 10. Dinoethi Iesu *(Ioan 19: 23)* 11. Croeshoelio Iesu *(Luc 23: 33-43)* 12. Iesu’n Marw ar y Groes *(Mathew 27: 45; Luc 23: 46*) 13. Cymryd Corff Iesu i lawr o’r Groes *(Ioan 19: 32-38)* 14. Gosod Iesu yn y Bedd *(Mathew 27: 57-61)* 15. (Atgyfodiad Iesu) *(Ioan 20: 1-10)* | | |
| ***Gorsafoedd y Groes ar sail y Beibl*** | | |
|  | | |
| 1. Iesu yng Ngardd Gethsemane *(Mathew 26: 36-41)* 2. Wedi ei Fradychu gan Jwdas,caiff Iesu ei ddal *(Marc 14: 43-46)* 3. Iesu yn cael ei Gondemnio gan y Sanhedrin *(Luc 22: 66-71)* 4. Pedr yn Gwadu Iesu *(Mathew 26: 69-75)* 5. Iesu gerbron Pilat *(Marc 15: 1-5,15)* 6. Fflangellu Iesu a Gosod Coron o Ddrain ar ei ben *(Ioan 19: 1-3)* 7. Iesu’n cario’r Groes *(Ioan 19: 6,15-17)* 8. Simon o Cyrene yn Cynorthwyo Iesu i Gario’r Groes   *(Marc 15: 21)*   1. Iesu yn cyfarfod â Gwragedd Jerwsalem *(Luc 23: 27-31)* 2. Croeshoelio Iesu *(Luc 23: 33-34)* 3. Iesu’n Addo ei Deyrnas i’r Lleidr Da *(Luc 23: 39-43)* 4. Iesu’n siarad â’i Fam a’r Disgybl *(Ioan 19: 25-27)* 5. Iesu’n Marw ar y Groes *(Luc 23: 44-46)* 6. Gosod Iesu yn y Bedd *(Mathew 27: 57-60)* 7. Atgyfodiad Iesu (Ioan 20:1-10) | | |
|  | | |
| Gwasanaeth y Cymod i’w arfer yn ystod y Garawys | | |
|  | | |
| Yn ystod y Garawys fe’n gelwir i ddychwelyd at yr Arglwydd, ein galw oddi wrth bechod i dderbyn yn eiddgar ei gariad cymodlawn a’i faddeuant. Darperir y litwrgi hwn i’w arfer yn ystod y Garawys. Gellir cynnig cyfle yn ystod y litwrgi i’r edifeiriol gyffesu, fesul un, yng ngŵydd offeiriad tra cenir caneuon neu siantiau priodol. Neu gellir arfer defodau eraill, cymwys, i gyfleu gweithred symbolaidd o edifeirwch. Gellir dethol emynau a chaneuon i’w cynnwys lle y bo’n addas. Gellir hefyd ganu rannau eraill o’r litwrgi, fel y Salm, Croesawu’r Efengyl a’r ateb i’r Litani. | | |
|  | | |
| ***Y Dod Ynghyd*** | | |
|  | | |
| *Gellir canu emyn* | | |
|  | | |
| Yn enw’r Tad,  a’r Mab,  a’r Ysbryd Glân. **Amen.** | | |
|  | | |
| Gras a thangnefedd a fo gyda chwi oddi wrth Dduw y Tad a’r Arglwydd Iesu Grist,  a’n carodd ni ac a’n rhyddhaodd ni oddi wrth ein pechodau â’i waed  **Gogoniant iddo ef yn dragywydd.** **Amen.** | | |
|  | | |
| *Neu:*  Oddi wrth Dduw ein Tad a’r Arglwydd Iesu Grist,  a roddodd ei einioes dros ei ddefaid: gras a thangnefedd a fo gyda chwi.  **A hefyd gyda thi.** | | |
|  | | |
| ***Y Rhagarweiniad*** | | |
|  | | |
| *I gyflwyno’r litwrgi dywedir y geiriau isod, neu eiriau cyffelyb, gan yr un sy’n gweinyddu:*  *Naill ai:* | | |
| Fy nghyfeillion annwyl, yn ystod tymor y Garawys hwn, gwanwyn yr Eglwys, boed inni gael gwared o bopeth sy’n bechadurus yn ein bywydau, gan gefnu ar hunanoldeb a cheisio cymod â Duw ac â’n gilydd.  Cyfaddefwn gyda’n gilydd fel y bu i’n pechodau ni ddolurio calonnau eraill a difwyno ein cyfeillgarwch â Duw ac â’n cymydog. Dychwelwn at yr Arglwydd, oherwydd ef yn unig a all ein hadfer, ef yn unig a all rwymo ein doluriau, ef yn unig a all dynnu ymaith y gorchudd galar sy’n amgylchu ei bobl pan fyddant yn pechu ac yn crwydro oddi wrth ei gynllun ef ar gyfer y byd. Ni allwn flodeuo a dwyn ffrwyth sy’n aros oddieithr yng nghariad Duw a’i faddeuant, a dywalltwyd yng Nghrist drwy ei farwolaeth ar y groes. Felly, yn hyderus yng Nghrist, nesawn at Dduw gan ostwng ein pennau a cheisio ganddo noddfa a nerth, maddeuant a chymod. | | |
|  | | |
| *Neu:* | | |
| Frodyr a chwiorydd annwyl, yn ystod tymor y Garawys hwn, boed inni wrando’n fwy angerddol ar air Duw, a’n geilw i ddychwelyd ato. Ni syrthia ei air i’r ddaear heb ddwyn ffrwyth. Gweddïwn y bydd i’w gariad a’i dosturi ddwyn ffrwyth yn ein bywydau ni, wrth inni droi oddi wrth bechod a derbyn ei faddeuant yn ein bywydau, gan addunedu i fyw iddo ef yn unig. | | |
|  | | |
| ***Y Weddi agoriadol*** | | |
|  | | |
| Gweddïwn:  *Gellir dweud un o’r canlynol:* | | |
|  | | |
| Dad cariadus, ffyddlon a maddeugar,  sy’n galw pechaduriaid i ddychwelyd atat,  ac sy’n mynd allan i’w cyfarfod  a’u cofleidio fel plant i ti.  Yr wyt yn codi’r pennau sy’n crymu  ac yn iacháu’r calonnau briwedig  pan ddychwelant i’th freichiau agored  i dderbyn yr iachâd sydd yn dy gyffyrddiad.  Cynorthwya ni i wrando’n astud ar dy air  fel, wrth wrando, y delom i’th adnabod  ac o’th adnabod dy garu  ac o’th garu dderbyn gennyt faddeuant  a’r nerth i’th wasanaethu yn ôl yr esiampl a ddangosaist i ni yn Iesu, dy Fab.  Cyfod ni o farwolaeth i fywyd,  iachâ ein calonnau, a faluriwyd gan bechod,  rhwyma’r doluriau a wnaed gan ein hunanoldeb,  fel y gallom fyw yng Nghrist  sy’n fyw ac yn teyrnasu yn oes oesoedd. **Amen.** | | |
|  | | |
| Dad pawb oll,  fe’n lluniaist o lwch y tir  a’n dwyn i fyny i fod yn blant i ti  gan dywallt dy gariad i’r byd drwy Iesu dy Fab.  Cynorthwya ni i wrando ar dy air  fel y clywom dy lais  yn ein galw ni oddi wrth bechod, yn ôl at fywyd gyda thi.  Gwna ni’n effro i bresenoldeb Crist,  sy’n ceisio’r colledig  ac yn ein dwyn yn ôl atat ti,  fel y llanwer ein bywydau â llawenydd  ac y gogonedder di yn oes oesoedd. **Amen.** | | |
|  | | |
| Dad cariadus  yn ystod ei fywyd ar y ddaear  bu i Iesu Grist, dy Fab,  offrymu gweddi â llef uchel a dagrau,  oherwydd ti yn unig oedd â’r gallu i’w achub rhag marwolaeth.  Gostyngodd ei hun i’th ewyllys  a derbyn o lwyrfryd calon ddioddefaint a phoen  fel y daeth yn ffynhonnell iachawdwriaeth i bawb sy’n dilyn ei ffordd.  Erfyniwn yn ei enw, gan offrymu ein gweddïau a llefain o waelod calon  ar inni gael ein gwaredu rhag galluoedd pechod ac angau  drwy dderbyn y maddeuant a’r iachawdwriaeth a enillwyd inni yn ei farwolaeth,  a thrwy addunedu i fyw fel y dangosodd ef inni,  oherwydd ef yw’r Arglwydd yn oes oesoedd. **Amen.** | | |
|  | | |
| Arglwydd Dduw,  sy’n llawn tosturi a chariad,  anfon dy addfwyn Ysbryd i’n cysuro yn ein galar.  Cynorthwya ni i wrando’n astud ar dy air  fel, a ninnau’n troi oddi wrth bechod,  y delom i lawenydd dy deyrnas,  a’r addewid am baradwys yn fyw yn ein calonnau.  Gofynnwn hyn drwy Iesu Grist ein Harglwydd. **Amen.** | | |
|  | | |
| Tyrd, Arglwydd Iesu  ymwêl â ni, erfyniwn arnat:  eistedd gyda ni ac aros yn gwmni i ni,  oherwydd yr ydym ar goll ac yn unig  ac wedi pechu a chrwydro oddi wrth fywyd dy deyrnas.  Dyro inni ymwybod â’th bresenoldeb  wrth inni wrando dy air,  fel y derbyniom dy iachawdwriaeth yn awr  drwy dy gariad cymodlawn di,  a gwna ni’n deilwng o fywyd y nefoedd,  lle yr wyt ti’n fyw ac yn teyrnasu gyda’r Tad a’r Ysbryd Glân  yn un Duw yn oes oesoedd. **Amen**. | | |
|  | | |
| **Litwrgi’r Gair** | | |
|  | | |
| ***Darlleniadau y gellir eu defnyddio***  Gellir darllen un neu fwy o’r isod (ond dylid cael un darlleniad o’r Efengyl, ynghyd â salm a chroesawiad addas i’r efengyl) | | |
|  | | |
| ***Yr Hen Destament***  *Exodus 20: 1-17 Rhoi’r Deg Gorchymyn ar Fynydd Sinai*  *Joel 2: 12-17 ‘Dychwelwch ataf â’ch holl galon.’*  *Hosea 6: 1-6, 11b 7: 1-2 ‘Dewch, dychwelwch drachefn at yr Arglwydd.’*  *Eseia 58: 1-8 ‘Gwaedda’n uchel... mynega eu camwedd i’m pobl...’*  *Amos 6: 6-15 ‘Ceisiwch yr Arglwydd os mynnwch fyw.’*  *Malachi 4: 1-2 ‘Fe gyfyd haul cyfiawnder â meddygyniaeth yn ei esgyll.’* | | |
| ***Y Testament Newydd***  *Rhufeiniaid 4: 6-11 ‘Tra oeddem eto yn bechaduriaid bu Crist farw*  *drosom.’*  *Rhufeiniaid 8: 12-17 ‘Os byddi fyw ym myd y cnawd byddi farw....’*  *Rhufeiniaid 8: 31-39 ‘Pwy a’n gwahana ni oddi wrth gariad Crist?’*  *2 Corinthiaid 5: 16-21 ‘Cymoder chwi â Duw.’*  *Galatiaid 5: 16-26 ‘Rhodiwch yn yr Ysbryd.’*  *Effesiaid 2: 1-10 ‘Trwy ras yr ydych wedi eich achub, trwy ffydd.’*  *Colosiaid 3: 1-17 ‘Rhowch eich bryd ar y pethau sydd uchod...’*  *Philipiaid 2: 1-4 (5-13) ‘Bydded yr un agwedd meddwl ynoch ag oedd*  *yng Nghrist Iesu.’*  *Hebreaid 5: 7-10 ‘Daeth yn ffynhonnell iachawdwriaeth i bawb sydd*  *yn ufuddhau iddo.’* | | |
|  | | |
| ***Salm***  *Salm 6 ‘Arglwydd, paid â’m ceryddu yn dy ddig.’*  *Salm 23 ‘Yr Arglwydd yw fy mugail.’*  *Salm 51 ‘Bydd drugarog wrthyf, O Dduw, yn ôl dy ffyddlondeb.’*  *Salm 103: 1-12 ‘Fy enaid bendithia’r Arglwydd... sy’n maddau fy holl*  *droseddau.’ Salm 106: 1-12 ‘Yr ydym ni, fel ein tadau, wedi pechu.’* | | |
|  | | |
| ***Croesawu’r Efengyl***  *Gellir arfer yr isod neu groesawiad cyffelyb, addas:*  Moliant ac anrhydedd i ti, Arglwydd Iesu!  **Moliant ac anrhydedd i ti, Arglwydd Iesu!**  Fe godaf, ac fe af at fy nhad a dweud wrtho, “Fy nhad, pechais yn erbyn y nef ac yn dy erbyn di.”  **Moliant ac anrhydedd i ti, Arglwydd Iesu!** | | |
|  | | |
| ***Yr Efengyl***  *Luc 15: 1-3, 11-32 ‘Aeth allan i’w gyfarfod.’*  *Luc 18: 9-14 ‘O Dduw bydd drugarog wrthyf fi, bechadur.’*  *Luc 19: 1-10 ‘Heddiw... daeth iachawdwriaeth i’r tŷ hwn.’*  *Luc 23: 39-43 Y Lleidr Edifeiriol*  *Ioan 7: 53-8:11 Y Wraig a ddaliwyd mewn godineb*  *Ioan 10: 11-18 ‘Myfi yw’r Bugail Da.’* | | |
|  | | |
| ***Homili*** | | |
|  | | |
| *Gellir cael ysbaid o dawelwch er mwyn myfyrio* | | |
|  | | |
| ***Y Rhagarweiniad i’r Gweddïau o Edifeirwch*** | | |
| 1. *Y Mab Afradlon*   Fy nghyfeillion annwyl, gan ddwyn i gof ein pechodau, codwn ac awn at Dduw ein Tad, a dweud wrtho, ‘Fy nhad, pechais yn erbyn y nef ac yn dy erbyn di. Nid wyf fi mwyach yn haeddu fy ngalw yn fab iti.’ Os ydym yn wir edifar am ein pechodau gallwn fod yn ffyddiog y daw’r Arglwydd i gyfarfod â ni, gan dywallt ei faddeuant arnom, iacháu ein calonnau a’n cofleidio yn ei gariad. Felly, â Iesu yn Eiriolwr inni, ac yntau’n ymbil drosom a’n cyflwyno i’r Tad, boed inni geisio trugaredd yr Arglwydd a phrofi nerth y cariad sy’n dwyn pawb at ei gilydd. | | |
|  | | |
| 1. ***Y Ddafad Golledig***   Gyfeillion annwyl, a ninnau ar goll mewn byd o atyniadau hudol a themtasiynau, pechasom yn erbyn Duw drwy gyfeiliorni a chrwydro. Ond er ein bod yn annheilwng y mae gennym hyder yng Nghrist sy’n chwilio amdanom pan fyddwn ar goll, sy’n ein cysuro pan fyddwn yn ddi-gwmni ac sy’n ein dychwelyd at yr Arglwydd â’i galon yn llawn o lawenydd. Wrth inni droi ato mewn tristwch boed inni agor ein bywydau iddo, ac aros nes cael amdanom y breichiau maddeugar a fydd yn adfer ein calonnau toredig, ac yn ein dwyn ni adref mewn llawenydd. | | |
| ***III Daeth Iachawdwriaeth i’r tŷ hwn***  Fy mrodyr a’m chwiorydd, yr ydym wedi dod i ganfod yr Arglwydd, i wrando ei air a gweld, o ran, ei ogoniant oherwydd daeth i breswylio yn ein plith â meddyginiaeth yn ei esgyll. Dwg i ni iachawdwriaeth, gan geisio ac achub y colledig, fel y tyfwn i lawn dwf Crist a byw iddo ef yn unig. Felly, boed i ni groesawu’r iachawdwriaeth a ddaeth i’r tŷ hwn a chyffesu ein pechodau mewn edifeirwch a gobaith. | | |
|  | | |
| ***Y Litani***  *Gellir arfer un o’r canlynol:* | | |
|  | | |
| ***I.***  Darostyngaist dy hun er ein mwyn ni  a buost ufudd hyd angau.  **Arglwydd, trugarha wrthyf fi, bechadur.**  Fe’th anfonwyd i bregethu’r newyddion da i dlodion,  a rhyddid i’r gorthrymedig.  **Arglwydd, trugarha wrthyf fi, bechadur.**  Daethost i alw pechaduriaid, nid rhai cyfiawn,  i iacháu’r drylliedig o galon a dyrchafu’r gostyngedig.  **Arglwydd, trugarha wrthyf fi, bechadur.**  Maddeuaist aneirif bechodau y wraig a ddangosodd iti gariad mawr.  **Arglwydd, trugarha wrthyf fi, bechadur.**  Ni wrthodaist yr alltud na’r pechadur  **Arglwydd, trugarha wrthyf fi, bechadur.**  Aethost i chwilio am y defaid colledig  a’u dwyn yn ôl yn llawen yn dy freichiau.  **Arglwydd, trugarha wrthyf fi, bechadur.**  Ni ddedfrydaist yn euog y wraig a ddaliwyd mewn godineb,  ond ei hanfon ymaith mewn tangnefedd.  **Arglwydd, trugarha wrthyf fi, bechadur.**  Edrychaist i fyny at Sacheus  a’i alw i lawr i’w droi oddi wrth bechod a’i gyfodi i fywyd newydd.  **Arglwydd, trugarha wrthyf fi bechadur.**  Addewaist le ym Mharadwys i’r lleidr edifeiriol  a drodd atat ti pan oedd ar fin marw.  **Arglwydd, trugarha wrthyf fi bechadur.**  Yr wyt wastad yn eiriol drosom ar ddeheulaw’r Tad  **Arglwydd, trugarha wrthyf fi bechadur.**  Yn awr, fel y dysgodd Iesu ni, gweddïwn gyda’n gilydd ar y Tad,  a gofyn iddo faddau inni fel y maddeuwn ninnau i eraill. | | |
|  | | |
| *Naill ai:*  **Ein Tad, yr hwn wyt yn y nefoedd,**  **sancteiddier dy enw,**  **deled dy deyrnas, gwneler dy ewyllys;**  **megis yn y nef, felly ar y ddaear hefyd.**  **Dyro i ni heddiw ein bara beunyddiol**  **a maddau i ni ein dyledion,**  **fel y maddeuwn ninnau i’n dyledwyr.**  **Ac nac arwain ni i brofedigaeth**  **eithr gwared ni rhag drwg. Amen.**  *Neu:*  **Ein Tad yn y nefoedd,**  **sancteiddier dy enw,**  **deled dy deyrnas, gwneler dy ewyllys,**  **ar y ddaear fel yn y nef.**  **Dyro inni heddiw ein bara beunyddiol;**  **A maddau inni ein troseddau,**  **fel yr ŷm ni wedi maddau i’r rhai a droseddodd yn ein herbyn;**  **a phaid â’n dwyn i brawf,**  **ond gwared ni rhag yr Un drwg. Amen.** | | |
|  | | |
| ***II.***  Arglwydd Iesu, yr oeddet ar ffurf Duw ond ni chyfrifaist fod cydraddoldeb â Duw yn beth i’w gipio.  **Arglwydd, trugarha.**  Gwnaethost dy hun yn wag, gan gymryd ffurf caethwas.  **Arglwydd, trugarha.**  Daethost ar wedd dynol gan gyfranogi o’n bywyd ni.  **Arglwydd, trugarha.**  Buost ostyngedig ac ufudd, hyd at angau, angau ar y groes.  **Arglwydd, trugarha.**  Tra-dyrchafodd Duw dydi i’r entrychion a rhoi iti’r enw sydd goruwch pob enw.  **Arglwydd, trugarha.**  Wrth dy enw plyg pob glin a chyffesa pob tafod dy fod di yn Arglwydd er gogoniant Duw Dad.  **Arglwydd, trugarha.**  Y mae Duw yn gweithio ynom ni. Mewn ofn a dychryn gofynnwn iddo ysbrydoli ein hewyllys a’n gweithred yn ôl ei arfaeth ef. | | |
|  | | |
| Naill ai:  **Ein Tad, yr hwn wyt yn y nefoedd,**  **sancteiddier dy enw,**  **deled dy deyrnas, gwneler dy ewyllys;**  **megis yn y nef, felly ar y ddaear hefyd.**  **Dyro i ni heddiw ein bara beunyddiol**  **a maddau i ni ein dyledion,**  **fel y maddeuwn ninnau i’n dyledwyr.**  **Ac nac arwain ni i brofedigaeth**  **eithr gwared ni rhag drwg. Amen.**  *Neu:*  **Ein Tad yn y nefoedd,**  **sancteiddier dy enw,**  **deled dy deyrnas, gwneler dy ewyllys,**  **ar y ddaear fel yn y nef.**  **Dyro inni heddiw ein bara beunyddiol;**  **A maddau inni ein troseddau,**  **fel yr ŷm ni wedi maddau i’r rhai a droseddodd yn ein herbyn;**  **a phaid â’n dwyn i brawf,**  **ond gwared ni rhag yr Un drwg. Amen.** | | |
| ***III.***  *Y Rhagarweiniad*  Nesawn mewn hyder at orsedd gras  er mwyn derbyn trugaredd a chael gras yn gymorth yn ei bryd. | | |
|  | | |
| *Y Deisyfiadau*  Arglwydd Iesu Grist, yr oedd Ysbryd yr Arglwydd arnat oherwydd iddo dy eneinio i bregethu newyddion da i dlodion. Anfonodd di i gyhoeddi rhyddid i garcharorion, ac adferiad golwg i ddeillion, i beri i’r gorthrymedig gerdded yn rhydd.  Tywys ni o dywyllwch i oleuni,  **o farwolaeth i fywyd.** | | |
|  | | |
| Arglwydd Iesu Grist, buost yn bwyta ac yn yfed gyda phechaduriaid; oherwydd nid ar y cryfion ond ar y cleifion y mae angen meddyg. Ni ddaethost i alw’r cyfiawn ond, yn hytrach, bechaduriaid i edifeirwch.  Tywys ni o dywyllwch i oleuni,  **o farwolaeth i fywyd.** | | |
|  | | |
| Arglwydd Iesu Grist, dywedaist wrth yr Ysgrifenyddion a’r Phariseaid a ddaeth atat â gwraig wedi ei dal mewn godineb, ‘Pwy bynnag ohonoch sy’n ddibechod, gadewch i hwnnw fod yn gyntaf i daflu carreg ati.’ A phan oeddent wedi mynd ymaith, un ar ôl y llall, edrychaist arni a dweud, ‘Onid oes neb wedi dy gondemnio? Nid wyf finnau’n dy gondemnio chwaith. Dos, ac o hyn allan paid â phechu mwyach.’  Tywys ni o dywyllwch i oleuni,  **o farwolaeth i fywyd.** | | |
|  | | |
| Arglwydd Iesu Grist, gelwaist ar Sacheus i ddod i lawr ar ei union o’r sycamorwydden, fel y gallai dy groesawu i’w dŷ. Rhoddodd hanner ei eiddo i’r tlodion a thalu yn ôl bedair gwaith yr hyn a gymerodd ar gam. Daethost â llawenydd iachawdwriaeth i’w dŷ ef y diwrnod hwnnw. Oherwydd ‘daeth Mab y Dyn i geisio ac i achub y colledig.’  Tywys ni o dywyllwch i oleuni,  **o farwolaeth i fywyd.** | | |
|  | | |
| Arglwydd Iesu, fe’th groeshoeliwyd rhwng dau droseddwr, y naill ar y dde a’r llall ar y chwith. Bu un ohonynt yn dy gablu ond cyffesodd y llall ei bechod ac erfyn arnat ei gofio pan ddeuet i’th deyrnas Yn awr dy ing dywedaist wrth y troseddwr edifeiriol, ‘Heddiw byddi gyda mi ym Mharadwys.’  Tywys ni o dywyllwch i oleuni,  **o farwolaeth i fywyd.** | | |
|  | | |
| Arglwydd Iesu Grist, yng ngogoniant dy fywyd atgyfodedig adferaist Simon Pedr a’th wadodd di yn amser prawf. Rhoddaist iddo ofal dy braidd, a’i alw unwaith eto i’th ddilyn di yn ffordd y groes.  Tywys ni o dywyllwch i oleuni,  **o farwolaeth i fywyd.** | | |
|  | | |
| Ynghyd â Christ yr Arglwydd, meiddiwn alw Duw yn Dad  a chyflwyno iddo ein holl weddïau a’r cyfan o’n bywydau. | | |
|  | | |
| Hollalluog Dduw,  porthaist dy bobl yn yr anialwch,  a’u tywys â chwmwl a thân,  gan roi iddynt orchmynion er mwyn gosod trefn ar eu bywydau.  Dyro inni lygaid i ganfod dy fwriad,  dyfalbarhad i ddilyn lle yr arweini,  a dewrder i adnabod y gwirionedd sy’n ein rhyddhau;  fel y bendithier ein bywydau  ac y gwneler dy ewyllys;  drwy Iesu Grist ein Harglwydd. **Amen**. | | |
|  | | |
| *Gellir dweud un o’r gweddïau canlynol:* | | |
|  | | |
| Dad daionus a chariadus  boed inni ymestyn i afael yn dy law,  i deimlo dy freichiau amdanom yn ein croesawu â llawenydd  ac yn ein cyfodi o farwolaeth i fywyd.  Yn farw i bechod ac yn fyw i ti yng Nghrist  boed inni fyw i’th ogoniant  a dod yn y diwedd i’r wledd nefol  lle cawn ymborthi yn dy ŵydd am byth.  Gofynnwn hyn drwy Grist ein Harglwydd. **Amen.** | | |
|  | | |
| O Dduw ein Tad,  pan oeddem ar goll  ac yn methu cael y ffordd atat ti  edrychaist arnom â chariad a thosturi  a rhoi inni Iesu dy Fab: yr un difrycheulyd, di-bechod.  Trwy ei farwolaeth a’i atgyfodiad  y mae’n bugeilio dy bobl  ac yn ceisio’r colledig.  A ninnau wedi ein hymwared rhag gafael pechod  boed inni gael ein harwain yn ôl atat  a’n hadfer i braidd dy eglwys  wedi ein cymodi â thi ac â’n gilydd,  a byw i’th ogoniant yn oes oesoedd. **Amen.** | | |
|  | | |
| O Dduw ein Tad,  ti yw ffynhonnell bywyd,  ffynnon maddeuant  a tharddell pob santeiddrwydd.  Dwg ni yn ôl atat ti,  llanw ein calonnau â chariad a thosturi,  adnewydda ein bywydau  fel y gallom fyw i’th ogoniant  a dod gyda Christ ein Gwaredwr  i ogoniant dy deyrnas  lle mae ef yn teyrnasu yn oes oesoedd. **Amen**. | | |
|  | | |
| ***Y Weithred o Edifeirwch*** | | |
|  | | |
| Efallai y bydd hi’n briodol i unigolion wneud eu cyffes bersonol i offeiriad. Tra digwydd hyn gall y gynulleidfa ganu emynau neu ganeuon cymwys. Ar y llaw arall, gellir addasu defodau eraill (ynghyd neu yn unigol) i roi mynegiant allanol a symbolaidd i’n hedifeirwch a thröedigaeth ein calon. | | |
|  | | |
| ***Y Weddi i gloi***  Gweddïwn. | | |
|  | | |
| *Naill ai:*  O Dduw ein Tad,  ceraist y byd gymaint  nes iti roi dy unig Fab er ein hiachawdwriaeth.  Boed iddo ein gwneud ni yn rhodd dragwyddol i ti  a’n cyfodi i fawrygu dy ogoniant.  Cynorthwya ni i’th wasanaethu mewn ffydd.  Llanw ein dyddiau â chariad  a’n holl fywyd â ffydd ynot ti,  nes inni dderbyn o’r diwedd y wobr o fywyd tragwyddol  a’th foli am byth yng ngogoniant y nef.  Gofynnwn hyn drwy Grist ein Harglwydd. **Amen.** | | |
|  | | |
| *Neu:*  Arglwydd Dduw a Thad pawb oll,  daethom atat yn gofidio am ein pechodau  a rhoddaist sicrwydd inni o’th faddeuant.  Cysuraist ein calonnau â’th gariad  a rhoi i ni orfoledd dy iachawdwriaeth.  Yn awr, wrth iti ein hanfon ni allan i fyw i’th fawl a’th ogoniant,  boed i bob rhan o’n bywydau atseinio â chariad at dy Fab  a roes ei hun i farw trosom ni  fel na fyddom mwyach yn byw i bechod  ond yn fyw i ti yng Nghrist Iesu ein Harglwydd,  sy’n teyrnasu yn oes oesoedd. **Amen** | | |
|  | | |
| *Neu:*  Daeth iachawdwriaeth i’r lle hwn, O Dduw,  trwy angau bywhaol Iesu dy Fab.  Yr ydym wedi agor ein bywydau i dderbyn ei faddeuant  ac fe gymerodd ymaith y baich oddi ar ein gwar.  Cadw ni’n ffyddlon i’th addewidion  fel y gallom fod yn breswylfod sanctaidd,  yn fyw yn yr Ysbryd ac yn dy glodfori yn oes oesoedd.  Drwy Grist yr Arglwydd. **Amen.** | | |
|  | | |
| *Neu:*  Yr Hollalluog Dduw sy’n maddau i bawb sy’n wir edifeiriol,  a drugarhao *wrthych*/*wrthym* *a’ch*/*a’n* rhyddhau o bechod,  *eich*/*ein* cadarnhau mewn daioni *a’ch*/*a’n* cadw yn y bywyd tragwyddol;  trwy Iesu Grist ein Harglwydd. **Amen.** | | |
|  | | |
| *Neu weddi addas arall.* | | |
|  | | |
| **Y Fendith a’r Gollwng** | | |
|  | | |
| Yr Arglwydd a fo gyda chwi.  **A hefyd gyda thi.** | | |
|  | | |
| Boed ichwi gadw eich llygaid ar Iesu a glwyfwyd er ein mwyn ni,  a bendith Duw Hollalluog, y Tad, y Mab a’r Ysbryd Glân, a fo yn eich plith ac a drigo gyda chwi yn wastad. **Amen.** | | |
|  | | |
| Mae’r Arglwydd wedi rhoi heibio dy bechod.  Ewch mewn tangnefedd i garu a gwasanaethu’r Arglwydd.  **Yn enw Crist. Amen.** | | |
| *Gellir canu emyn.* | | |
|  | | |
| Y Pedwerydd Sul yn y Garawys | | |
|  | | |
| ***Nodiadau*** | | |
|  | | |
| *Cymerir bod y pedwerydd Sul yn y Garawys yn cynnig ysbaid i ymlacio rhag llymder y tymor, wrth inni nesáu at ddirgeleddau’r Pasg o ddioddefaint, marwolaeth ac atgyfodiad Crist. Fe’i gelwid, ers canrifoedd, yn Sul Laetare sy’n gyfeiriad at yr Antiffon agoriadol draddodiadol a ganwyd yn y Cymun Bendigaid, ‘Laetare Jerwsalem’ (‘Llawenhewch... Jerwsalem’).*  *(Eseia 66: 10)* | | |
|  | | |
| *Gelwir y Sul hwn, hefyd, yn Sul y Porthi neu Sul y Bwydo, neu hyd yn oed yn ‘Sul Rhudd’ am mai rhudd neu liw rhosyn yw’r lliw litwrgaidd a ddefnyddir yn aml ar y diwrnod. Ar y Sul hwn ceir mai Ioan 6: 1-15 (Porthi’r Pum Mil) yw’r Efengyl a nodir yn y Llyfr Gweddi Cyffredin Cyfrol 1 (1984), ac mewn Llyfrau Gweddi eglwysi eraill; o ganlyniad gelwir y Sul yn ‘Sul y Pum Torth’ mewn rhai mannau. Yn y Llithiadur Cyffredin Diwygiedig fe’n cyfeirir at y darlleniadau canlynol o’r Efengyl: Blwyddyn A, Ioan 9: 1-41 (Iacháu dyn dall o’i enedigaeth). Blwyddyn B, Ioan 3: 14-21 (Iesu’n siarad â Nicodemus). Blwyddyn C, Luc 15 (Dameg y Mab Colledig).* | | |
|  | | |
| *Y mae ‘Sul y Fam’ yn enw ar y Sul hwn hefyd am ei bod hi’n arferiad, er yr unfed ganrif ar bymtheg, i bobl ddychwelyd i’w ‘mam eglwys’, sef yr eglwys gadeiriol neu brif eglwys yr ardal. Yn ddiweddarach daeth Sul y Fam yn ddiwrnod pan gâi gweision a morynion, gan gynnwys plant, fynd adref i addoli yn eu mam eglwys, yng nghwmni eu teuluoedd. Yn ychwanegol at ddarlleniadau’r cylch tair-blynedd darpara’r Eglwys yng Nghymru ddarlleniadau amgen ar gyfer Sul y Fam.* | | |
|  | | |
| *Daeth yn arferiad cyffredin i roi blodau i blant ac i eraill, i’w rhoi yn rhodd i’w mamau neu i bwy bynnag a fu’n edrych ar eu hôl gartref neu oddi mewn i gymdeithas yr eglwys. Darparwyd pedair gweddi yma. Canolbwyntia un ar y cariad a’r gofal a gawsom gan Dduw ein Tad, yr ail ar y cariad a gafodd Crist gan ei fam, Mair, ac mae’r drydedd yn mynegi’r cariad a gawn gan yr Eglwys fel ein Mam. Ysgrifennwyd y bedwaredd yn symlach, yn null gweddi plentyn. Gellir rhoi’r blodau unrhyw bryd yn ystod y Cymun, er enghraifft wedi’r Bregeth neu’r Ymbiliau neu cyn y Fendith a’r Gollwng. Yn draddodiadol bwyteir cacen Simnel ar y Sul hwn; byddai morynion yn gwneud cacen a mynd â hi adre yn anrheg. Ceir gweddi ar ffurf bendith ar ddiwedd yr adran hon.* | | |
|  | | |
| ***Rhagarweiniad a Chroeso ar Sul y Fam*** | | |
|  | | |
| *I’w ddweud ar ddechrau prif wasanaeth y Sul* | | |
| *‘Llawenhewch gyda Jerwsalem...*  *bawb sy'n ei charu...*  *Llawenhewch... bawb a fu'n galaru o'i phlegid’;*  *Gorfoleddwch a byddwch fodlon oherwydd ei chariad sy’n ein diddanu.* | | |
|  | | |
| Fy mrodyr a’m chwiorydd, yr ydym yn ymgynnull mewn llawenydd ac yn cyfarch ein gilydd yn enw’r Arglwydd, gan roi diolch am y gwahanol ffyrdd y bu inni gael ein meithrin yng nghariad Duw. Ers pan oeddem ym mreichiau ein mam bu Duw yn ein bendithio ar ein taith â rhoddion aneirif o gariad. Drwy ein bedydd fe’n ganwyd i mewn i fywyd teulu Duw, yr Eglwys, gan brofi gofal cariadus Duw. Cafodd Iesu ei hun ei fagu gan fam gariadus a’i goleddu oddi mewn i deulu daearol, lle y tyfodd yn gryf ac yn llawn doethineb, ac yr oedd ffafr Duw arno. Rhoes ei fam, Mair, esiampl inni o wasanaeth cariadus ac o dalu sylw i’w mab a’i Gwaredwr.  Heddiw mae ein cynulleidfa wedi ei sirioli gan bresenoldeb y rhai a ddaeth adref i fod gyda’u teuluoedd, neu a ddychwelodd yma am iddynt brofi cariad Duw drwy ofal a chefnogaeth teulu Duw, yr Eglwys.  Yr ydym yn meddwl hefyd am y rhai hynny y bu eu mamau farw, ond sy’n cael eu cofio â diolch a chariad. Yr ydym yn eu cyflwyno o’r newydd i freichiau cariadus Duw.  Boed i’r amser hwn gyda’n gilydd fod yn llawn o fendithion di-rif, a boed i’r Ysbryd Glân ennyn yn ein calonnau dân cariad Duw. | | |
|  | | |
| ***Yr Ymbiliau ar gyfer Sul y Fam*** | | |
|  | | |
| *Y Rhagarweiniad*  Heddiw yr ydym yn llawen, wedi ein hadfywio gan gariad Duw. Gweddïwn y bydd i’r holl fyd a’i bobloedd gael eu llanw â gwybodaeth am gariad Duw. | | |
|  | | |
| *Y Deisyfiadau* | | |
| Bod yr eglwys yn byw fel teulu Duw  ac yn croesawu pawb sy’n dod yn enw’r Arglwydd.  Dduw cariad:  **Gwrando ein gweddi**    Bod pob teulu yn un yng nghariad Duw  a phawb yn cael eu trin â gofal a pharch.  Bod pawb ar wyneb daear yn ceisio heddwch  ac yn tyfu i fyw fel teulu Duw.  Bod y rhai hynny sy’n unig, neu wedi colli rhywun annwyl, yn ymdeimlo â chariad cysurlon Duw  a chyfeillgarwch pobl sanctaidd Duw.  Bod pob plentyn yn cael ei feithrin mewn cariad, yn ddiogel rhag niwed a’i gartref yn loyw gan wawr gynnes yr Ysbryd.  Bod rhieni, a phawb sydd â gofal plant, yn cael y doniau sydd eu hangen arnynt  a’r cymorth i greu cymdeithas o gariad.  Bod ein cymdeithas, a phawb sydd wedi ymgynnull yma heddiw, yn byw fel teulu Duw  ac yn cynorthwyo eraill i alw Duw yn ‘Dad.’  Bod y tlawd a’r newynog yn cael eu llanw â phethau da  a bod pobloedd y ddaear yn ceisio cyfiawnder a chariad yn y byd.  Bod ein hanwyliaid ymadawaedig a phawb a fu farw  yn llawenhau yng ngoleuni’r nef. | | |
|  | | |
| *Ym Mlwyddyn A:*  Ein bod ni’n rhoi o’n hamser a’n gofal i bob un yn ein cymdeithas sy’n cael ei anwybyddu neu sydd mewn angen  ac y dygom gariad iachaol Iesu i bawb.  *Ym Mlwyddyn B:*  Bod pawb sy’n ceisio Iesu yn darganfod ei fywyd a’i gariad ymhlith ei bobl sanctaidd  ac yn dysgu rhodio yn newydd-deb bywyd    *Ym Mlwyddyn C:*  Bod pob plentyn a rhiant a wahanwyd gan bellter, hunanoldeb, rhyfel neu gynnwrf  yn cael dod at ei gilydd, a chyd-gofleidio mewn cariad. | | |
|  | | |
| *Y Weddi i gloi*  O Dduw cariadus, gwrando ein gweddi.  Boed i gariad Iesu lanw’r Eglwys a llanw calonnau pawb  fel y caiff pob un ymdeimlo â’r llawenydd a’r diddanwch sy’n dod  o adnabod Iesu,  oherwydd ef yw’r Arglwydd yn oes oesoedd. **Amen**. | | |
|  | | |
| ***Bendithio’r Blodau ar Sul y Fam***  *Gall hyn ddigwydd wedi’r Weddi ar ôl y Cymun.* | | |
|  | | |
| ***I.***  O Dduw cariadus,  ti a’n lluniodd ac a’n ffurfiodd,  yr wyt yn gofalu amdanom am ein bod yn blant i ti,  ac yn ein dysgu, drwy Iesu, i’th alw yn Dad.  Yr wyt yn ein maethu â Gair y Bywyd  yn ein porthi â bara o’r nef  ac yn ein galw i garu ein gilydd fel y cawsom ein caru.  Bendithia ni a phawb sy’n derbyn y blodau hyn  yn arwydd o gariad a diolch  am y bywyd yr ydym wedi ei fwynhau  ac am y cariad a gafwyd gennym.  Gweddïwn hyn yn enw Iesu. Amen.  ***II.***  O Dad cariadus,  Ganwyd dy Fab Iesu Grist i deulu daearol  lle cafodd ei feithrin â gwir gariad a serch  gan ei Fam, y Forwyn Fair Fendigaid.  Diolchwn i ti am ein teuluoedd ni, yn enwedig am ein mamau:  am y cariad a dderbyniwyd gennym  a’r bywyd a roddwyd i ni.  Bendithia ni i gyd, a phawb a fydd yn derbyn y blodau hyn.  Boed i fywyd teulu Iesu, Mair a Joseff  fod yn esiampl o sancteiddrwydd a chariad,  o hedd a pharch  o serch a diolch,  nes y deuwn yn y diwedd i’n cartref nefol  lle y cawn ni, gyda’th blant i gyd, fyw yn un cwmni yn dy gariad tragwyddol.  Gofynnwn hyn drwy Iesu Grist ein Harglwydd. **Amen.** | | |
|  | | |
| ***III.***  Arglwydd Dduw,  oddi mewn i freichiau cariadus dy Eglwys  cawn ein meithrin a’n caru,  ein porthi a’n cynnal.  Yr wyt yn ein casglu fel y mae iâr yn casglu ei chywion dan ei hadenydd,  gan roi inni ymgeledd a darparu ar gyfer ein holl anghenion.  Bendithia ni a phawb a dderbynio’r blodau hyn,  sy’n arwydd o brydferthwch dy gariad.  Caniatâ i ni, a wybu’r cariad hwnnw yn ein bywydau,  ymateb â diolch ac â llawenydd,  a dysgu i rannu dy gariad ag eraill.  Gofynnwn hyn drwy Grist ein Harglwydd. **Amen.** | | |
|  | | |
| ***IV.***  O Dduw ein Tad,  yr ydym wrth ein bodd yn rhoi rhoddion i eraill:  rhoddion i ddweud ‘Diolch,’  rhoddion i ddweud, ‘Rwy’n dy garu di,’  rhoddion i ddod â gwên i wyneb rhywun.  Bendithia bawb a fydd yn derbyn y blodau hyn.  Dyro dy gymorth iddynt fel y gallant dyfu yn dy gariad  a deall ein bod ni yn eu caru, ac yn diolch iddynt am bob  rhodd a chymwynas.  Gofynnwn hyn drwy Iesu, yr Arglwydd. **Amen.** | | |
|  | | |
| *Ceir gweddi yn yr Atodiad i fendithio Cacen Simnel.* | | |
|  | | |
| Y Pumed Sul yn y Garawys | | |
|  | | |
| Yr enw traddodiadol ar y Sul hwn yw Sul y Dioddefaint, ac y mae’n dynodi dechrau pythefnos a elwir yn Dymor y Dioddefaint pan fydd dioddefaint Iesu yn cael ei ddwyn i frig y meddwl, a cheir bod nifer o emynau’r tymor yn adleisio hynny wrth inni nesáu at ddigwyddiadau’r Wythnos Fawr a’r Pasg. | | |
|  | | |
| Ar y diwrnod hwn rhoddir gorchudd dros y groes mewn nifer o eglwysi (o wneud hyn bydd arwyddocâd dwysach i’r weithred o ddadorchuddio’r groes Ddydd Gwener y Groglith). Yn lle porffor y Garawys gellir dewis coch y Dioddefaint yn lliw litwrgaidd yn ystod y cyfnod hwn. | | |